
4D  SUMMOS  IN  PHHjOSOPIIIA  HONORES  RITE  CONSEQUENDOS 

SCRIPSIT 

FRANCISCUS  EDUARDUS  KOEHLER 

VIMARIENSIS 

MAGISTER  GYMNASII  CATHEDRALIS  REVALIENSIS. 


GOTTINGAE  MDCCCLXV. 

TYPIS  EXPRESSIT  OFFICINA  ACADEMICA  D1ETERICHIANA. 

(guil.  fr.  kakstner.) 


Ottonis  Jalinii,  viri  doctissimi,  cura  ac  studio  effectum 

£. 

est,  ut  Flori  libri,  quibus  post  editionem  a  Salmasio  ad  co¬ 
dicem  Nazarianum  (N)  institutam  non  ita  multum  auxilii 
adlatum  est,  cum  editores  aut  in  iis,  quae  Salmasius  con¬ 
stituerat,  acquiescerent  aut  ad  recentiores  et  deteriores  re¬ 
currerent  codices,  ex  codice  Bambergensi  (B)  ita  emendati 
sint,  ut  Carolus  Halmius  in  praefatione  editionis  suae,  quae 
anno  1854  apud  Teubnerum  prodiit,  suo  iure  eam  dixerit 
principem.  Et  Jahnius  quidem  ad  eam  potissimum  recen¬ 
sionem,  quae  in  codice  B  servata  est,  archetypum  restituere 
sibi  proposuit  adhibito  codice  Jordanis  (I),  qui  in  libro  de 
successione  regnorum  ex  codice  quodam  codici  B  simillimo 
permulta  ad  verbum  descripsit.  Quae  inter  codices  BIN  in¬ 
tercedat  ratio,  eam  esse  Jahnius  statuit,  ut,  ubi  BI  consen¬ 
tiunt,  de  vera  lectione  fere  nusquam  dubitari  possit,  paucis 
locis,  quibus  I  et  B  inter  se  dissentiunt,  accurate  sit  quae¬ 
rendum,  utra  lectio  praeferenda  videatur,  codex  vero  N, 
quem  inter  interpolatos  integerrimum  dicit,  tum  demum  in 
auxilium  vocandus  sit,  ubi  manifesta  corruptelae  signa  in 
BI  apparent.  Dicit  enim  praefationis  p.  IX,  Nazarianum 
codicem  1  onge  inferiorem  esse  Bambergensi,  non  tantum  quod 
vitiis  qualia  admittere  solent  librarii  magis  inquinatus  sit, 
sed  quia  verba  scriptoris  ab  interpolatore  quodam  longe 
plurimis  locis  licenter  immutata  repraesentet.  Itaque  decem 
tantum  locis  lectiones  codicis  N  contra  consensum  BI  repo¬ 
suit,  quarum  tres  Halmius  nimio  ductus  codicis  B  studio 
roiecit.  Jam  vero  non  alienum  videtur  ipsa  Jahnii  verba, 
quibus  legem  in  crisi  verborum  Flori  factitanda  propositam 

p  1  * 

professus  est  (cf.  praef  p.XXVI),  referre;  ‘apparet  in  verbis 
scriptoris  constituendis  B  (vel  BI)  eius  esse  auctoritatis,  ut 
relinqui  non  debeat  nisi  eis  locis,  quibus,  quod  ibi  traditum 
est,  si  per  se  spectetur,  corruptelae  suspicionem  movet,  tum 
demum  N  ita  in  auxilium  adbibere  licet,  ut  caute  circum-  r 
spicias ,  utrum  ea  quae  meliora  tradere  videtur  ex  incor¬ 
rupto  fonte  deducta  sint,  an  ab  interpolatore  profecta  veri 
specie  fallant.’ 

Halmius  in  praefatione  editionis  p.  I  id  se  egisse  dicit, 

‘ut  tandem  Florus  ad  fidem  codicis  B  in  paucis  egregii  di¬ 
ligentissime  exigeretur’,  receptis  aliquibus  bonis  lectionibus 
ex  tribus  Jordanis  codicibus  Bambergensi  (Ib),  Emmerano 
(Ie),  Pollingensi  (Ip),  et  in  iis,  quae  de  editione  Jaliniana  exposuit 
(Neue  Jahrbiicher  Bd.  G9  p.  195),  se  persuasum  habere  Flori 
verba  aliquanto  accuratius  ad  codicem  B  recensenda  esse, 
quam  a  Jalmio  factum  sit.  Nihilo  minus  recte  nonnullas 
lectiones  codicis  N  a  Jalmio  spretas  recepit,  quarum  gravio¬ 
res  ad  scribam. 

Ex  quo  tempore  illae  editiones  emissae  sunt,  nemo, 
quantum  sciam,  Flori  crisi  operam  dedit  exercendae,  nisi 
quod  Leonardus  Spengelius  commentationi  suae ,  qua  de 
vitiis  Flori  et  virtutibus  in  historia  conscribenda  ostentatis 
accurate  disseruit,  nonnullas  adiecit  coniecturas  codice  N 
prorsus  reiecto.  Viri  docti  igitur  quamquam  in  recensioni¬ 
bus  Jahnii  et  Halmii  acquiescere  videntur,  tamen  maxime 
vereor,  ne  codici  B  maiorem  quam  aequum  erat  habuerint 
fidem :  quare  aliam  verborum  Flori  constituendorum  rationeilT 
proponam.  Codicem  B  in  universum  Nazariano  esse  melio¬ 
rem  concedo,  neque  vero  eius  eum  esse  fidei  atque  auctori¬ 
tatis,  quam  ei  viri  docti  tribuerunt,  existimo,  sed  potius 
ineptis  librariorum  additamentis  et  interpolationibus  et  ip¬ 
sum  esse  foedatum.  Quare  quovis  loco  accurate  quaeren¬ 
dum  est,  utrius  recensionis  lectio  Flori  dicendi  consuetudine, 
arte  in  periodis  componendis  conspicua,  quod  Jahnius  et  Hal- 

*  r  a  I 

#  f 

i 


5 

'  9 

mius  nimis  neglexerunt,  auctoritate  eorum,  qui  Flori 
libros  exscripserunt,  denique  fide  historica  comprobetur. 
Locis  vero,  quibus  sententiam  meam  me  probaturum  spero, 
emendationes  quasdam  a  me  ipso  inventas  interponam.  No- 
•’  tis  usus  sum  ab  Ilalmio  usurpatis  his: 

B  cod.  Bambergensis  Flori. 

N  =  cod.  Nazari  an  us  Flori. 

I  “  codices  Jordanis  (Ib;  Ie;  Ip). 

0  Jahnius.  H  =  Halmius. 


Fag.  6,  3.  Prooem.  Dicitur  de  aetate  inde  ab  Appio 
Claudio  Quinto  Fulvio  consulibus  ad  Caesarem  Augustum: 
‘hic  iam  ipsa  iuventus  imperii  et  quasi  robusta  maturitas’ 
BOH;  iuventas  N,  et  sic  scribendum  est.  Hac  enim  forma 
Florus  in  secundo  aetatis  populi  Romani  gradu  usus  est 
significando,  ut  p.  5,  17.  18  ‘si  quis  totam  (populi  Romani) 
aetatem  percenseat,  ut  coeperit,  utque  adoleverit ,  ut  quasi 
ad  quandam  iuventae  frugem  pervenerit,  ut  postea  velut 
consenuerit’,  p.  28,  21  (I,  18.  II,  1),  ubi  aperte  ad  prooe¬ 
mium  respicitur:  si  qua  iuventas  (est),  tum  ille  vere  robustus 
et  iuvenis  .  .  esse  coepit.  Contra  pag.  6,  7  ‘senectus  quasi 
reddita  iuventute  reviruit’  iuventus  significat  robur  iuvenile. 
Ceterum  non  tacebo,  p.  6,  19  in  codice  N  ‘iuventae’  pro 
‘iuventutis’  scriptum  esse,  ubi  dubitatio  relinquitur.  ‘Iuven¬ 
tus’  Florus  plerumque  pro  iuvenibus  ponit,  ut  p.  7,  13  (I, 
1).  8,  18  (I,  1).  17,  23  (I,  7).  73,  22  (I,  44.  III,  10). 

P.  6,  14  (I,  1)  ‘relictis  catulis  lupa  secuta  vagitum  uber 
admovit  infantibus’ BOIi ;  NIp  ‘ubera’,  quod  rectum  puto.  Nam 
quicunque  scriptores  rerum  Romanarum  hanc  rem  narrant, 
plurali  huius  vocabuli  utuntur,  mammas  nimirum  significan¬ 
tes,  quas  hae  bestiae  plures  habent ,  duobus  parvulis  prae¬ 
bitas.  Livius  1,4,7  dicit :  ‘tenet  fama  lupam  summissas 
infantibus  —  praebuisse  mammas’.  Justinus,  qui  rem  bis  nar¬ 
rat,  XXXVIII,  6,  8  ‘atque  ut  ipsi  fecerint  (fortasse:  finxerint) 

conditores  suos  lupae  uberibus  altos’  et  XLIII,  2,  5  ‘sed  For¬ 
tuna  .  .  pueros  lupae  alendos  obtulit,  quae  amissis  catulis 
distenta  ubera  exinanire  cupiens  nutricem  se  infantibus  prae¬ 
buit’.  Aurelius  Victor  de  vir.  illustr.  I  ‘ad  vagitum  lupa  ac¬ 
currit  eosque  uberibus  suis  aluit’ ;  Ovid.  F.  II,  4,  9 :  Marte  * 
satos  scires:  timor  abfuit,  ubera  ducunt.  Verg.  Aen.  VIII.  631: 
procubuisse  lupam :  geminos  huic  ubera  circum  ludere  penden¬ 
tis  pueros. 

P.  8,  18  (1,  1).  ‘hic  (Tullus  Hostilius)  omnem  mili¬ 
tarem  disciplinam  artemque  debellandi  condidit ;  itaque 
mirum  in  modum  exercita  iuventute  provocare  ausus  Alba¬ 
nos’  0 ;  H  recte  scripsit  cum  N  ‘bellandi’.  Nam  Floro  debel¬ 
lare  est  hostes  ad  internecionem  delere  eoque  bellum  finire, 
quae  notio  hic  locum  non  habet,  cf.  40,  27  (I,  22.  II,  6) 
Hasdrubalem  Claudius  Nero  cum  Livio  Salinatore  debellat 
(ad  Metaurum) ;  41,9  populus  R.  magni  aestimabat  asper¬ 
rimum  hostem  in  sua  Africa  debellare.  54,  24  (I,  33.  II, 

18)  foedus  maluerunt,  cum  debellare  potuissent.  65,  28  (I, 

39.  III,  5)  ut  debellandum  tradidisse  regem  ventis  videre¬ 
tur.  65 ,  1  debellatum  foret ,  nisi  de  Mithridate  trium¬ 
phare  cito  quam  vere  maluisset.  74,  5  (I,  45.  III,  11)  dum 
Gallos  per  Caesarem  debellat.  Illud  ‘de’  codicis  B  ex  syl¬ 
laba  praecedente  ue  ortum  est.  Sed  quod  H.  in  praefatione 
p.  IV  dicit  deinde  scribendum  esse  ‘exercitata’,  ut  exhibet  co¬ 
dex  Emmeranus  Jordanis,  respiciens  lectionem  B  ‘exercitate’, 
cum  eo  non  consentio.  Equidem  ‘exercita’,  quamquam  raro 
pro  ‘exercitatus’  invenitur,  praetulerim,  quod  NIh  et  Orosius 
praebent ,  qui  hoc  loco ,  ni  fallor ,  Florum  exscripsit  II,  4 : 
‘Tullum  Hostilium,  militaris  rei  institutorem,  fiducia  bene 
exercitae  iuventutis  Albanis  intulisse  bellum’.  Ceteri  scripto¬ 
res  Romani  de  iuventute  exercitata  nihil  dicunt.  Monendum 
puto,  Orosium  in  iis,  quae  p.  7,  10  antecedunt,  consentire 
cum  N  in  voce  ‘dirutum’ :  ‘Caeninensium  captum  ac  dirutum 
oppidum’  ubi  BI  habent  ‘direptum’.  Orosius  igitur  codice 


ex  eadem  recensione,  unde  N  fluxit,  deducto  usus  esse  vi¬ 
detur  ,  quamquam  de  eo ,  ut  nunc  res  est,  certum  quid  sta¬ 
tuere  velle  ineptum  est. 

P.  9,  12  (1,1.  1,  4)  ‘Ancus  deinde  Marcius,  nepos  Pom¬ 
pilii  ex  filia,  raro  ingenio.  Igitur  et  muro  moenia  amplexus 
est  et  interfluentem  urbi  Tiberinum  ponte  summisit’  BOH. 
Hic  locus  optime  docet,  quanta  adhibenda  sit  in  verbis  Flori 
restituendis  cautio,  et  quam  accurate  quoque  loco  lectiones 
utriusque  recensionis  examinandae.  Codices  mire  inter  se 
discrepant,  B  exhibet  raro,  N  pari,  I  pravo.  OH  codicem 
B  secuti  ‘raro’  in  textum  receperunt.  Sed  quid  hoc  raro 
significet,  et  quomodo  cum  iis,  quae  sequuntur,  apte  coniun- 
gi  possit,  non  intelligo.  Nam  si  quis  raro  ingenio  est,  inde 
non  sequitur  eum  moenia  muro  amplecti,  pontem  struere, 
urbe  condita  commercio  consulere.  Itaque  ‘raro’  plane  su¬ 
perfluum  et  languidum  est.  Contra  si  dicitur  Ancus  pari 
ingenio  ac  Numa  fuisse,  necesse  est  eum  paci  et  rebus 
domesticis  studuisse.  Lectio  Nazariani  igitur  ‘pari’  unice 
vera  est.  Accedit,  quod  Florus  adiectivum  ‘par’  saepissime 
simili  ratione  cum  substantivo  coniungit:  p.  8,  19  (1,1.  1,3) 
pari  robore,  17,  29  (I,  7.  II,  13)  pari  clamore  et  impetu, 
18,  3  (ibid.)  pari  vecordia,  50,  2  (I,  31.  II,  15)  pari  voce, 
53,  23  (I,  33.  II,  17)  pari  temeritate,  58,  12  (I,  36.  III,  2) 
pari  audacia,  64,  11  (I,  39.  III,  5)  pari  terrore,  ibid.  21 
pari  violentia,  68,  26  (I,  40.  III,  6)  plausu  undique  pari, 
80,  19  (II,  3.  III,  15)  pari  tumultu  atque  terrore,  112,  6 
(n,  20.  IV,  10)  pari  reverentia.  Nondum  vero  locus  sana¬ 
tus  est.  Unde  enim  mirae  lectiones  ‘raro,  pravo’  in  BI? 

avo 

Puto  in  archetypo  scriptum  fuisse  ‘pari  ingenio’ ,  unde 
in  codice  Jordanis  factum  est  pravo,  in  B  raro.  Itaque 
non  dubito ,  quin  Florus  et  Jordanes  scripserint  ‘pari  avo 
ingenio’  aut,  si  praetuleris,  ‘par  avo  ingenio’.  Cf.  Liv.  I,  32» 
2:  Inde  et  civibus  .  .  .  facta  spes  in  avi  mores  et  instituta 

regem  abiturum  Aurei.  V.  de  vir.  ili.  IV:  Ancus  Marcius 
Numae  Pompilii  ex  filia  nepos  aequitate  et  religione  avo  si¬ 
milis.  De  genere  corruptelae  cf.  p.  42,  17  (I,  23.  II,  7), 
ubi  ‘qui  navibus’,  quod  Freinshemius  egregia  coniectura  re¬ 
stituit,  in  ‘quibus’  depravatum  est.  * 

P.  10,  1  —  5  (I,  1.  I,  5)  ‘inde  fasces  trabeae  curules 
anuli  plialerae  paludamenta  praetextae ,  inde  quod  aureo 
curru,  quatuor  equis  triumphatur,  togae  pictae  tunicaeque 
palmatae,  omnia  denique  decora  et  insignia ,  quibus  imperii 
dignitas  eminet,  adsumpta  sunt’  0;  sumpta  sunt  IH;  ea 
sumpta  sunt  B,  om  N.  Verba  codicis  B  ‘ea  sumpta  sunt’ 
glossematis  speciem  prae  se  ferunt ;  nam  etiamsi  Jahnii  et Halmii 
coniecturas  admittimus,  vix  ferri  potest  ex  verbis  ‘adsumpta 
sunt’,  quae  praedicati  locum  tenent  ad  ‘fasces ,  trabeae  .  .  . 
praetextae . .  omnia  denique  decora  et  insignia’,  ad  enuntia¬ 
tum  his  nominativis  interpositum  ‘inde  quod  aureo  curru, 
quattuor  equis  triumphatur’  suppleri  ‘adsumptum  est’.  Om¬ 
nino  ‘ea’  codicis  B  glossema  indicat.  At  multo  gravius  est, 
quod  Floro  in  usu  est  originem  alicuius  rei,  bellorum,  cer¬ 
taminum,  institutorum,  cognominum,  et  quae  sunt  similia, 
particulis  inde,  hinc,  unde  omisso  verbo  indicare,  quod 
exemplis  evincam.  Et  ‘inde’  quidem  hoc  loco  ‘ex  qua  re’ 
indicare,  neque  vero  ‘deinde’,  apparet.  P.  7,  17  (I,  1)  hinc 
templum  et  Stator  Juppiter.  9,  5  (I,  1.  I,  3)  spes  inde  no¬ 
stris,  metus  hostibus.  9,  27  (I,  1.  I,  5)  inde  Romanis  sacer 
auguratus.  17,  7  (I,  7.1,  13)  ferocius  agunt  (Galli),  et  inde 
certamen.  19,  2.  4  (I,  8.  I,  13)  torquem  barbaro  detraxit, 
unde  Torquati.  —  sacra  alite  adiutus  tulit  spolia ;  et  inde 
Corvini.  22,  24  (I,  13.  I,  18)  legationem  per  contumeliam 
violant;  et  hinc  bellum.  38,  7.  8  (I,  22.  II,  6)  Fabius  no¬ 
vam  victoriam  commentus  est,  non  pugnare,  hinc  illi  cogno¬ 
men  cunctator,  hinc  illud  ex  populo,  ut  imperii  scutum  vo¬ 
caretur.  51  ,  14.  (I,  32.  II,  16)  et  hinc  Achaicum  bellum. 

52,  17  (I,  33.  II,  17)  inde  contagium  serpens  causaeque 

bellorum.  76,  4.  8.  14  (I,  46.  III,  12)  hinc  ergo  Gracchanae 
et  Apuleiana  seditio  —  hinc  Drusus  et  promissa  civitas  La¬ 
tio  et  per  hoc  arma  sociorum  —  atquin  inde  Mariana,  inde 
Sullana  tempestas.  116,  8  (II,  25.  IV,  12)  Delmatae  sub 
silvis  agebant;  unde  in  latrocinia  promptissimi.  121,  15 
in,  33.  IV,  12)  hinc  statim  fuga  in  eminentissimum  Vin- 
dium  montem. —  Quae  cum  ita  sint,  non  dubito,  quin  p.82, 
9  (II,  5.  III,  17),  ubi  B  exhibet  ‘unde  et  natalium  Druso 
aemulatio  accesserat’,  N  ‘unde  et  natalivio  Druso  aem.  acc.’, 
Jahnius  ex  Hauptii  coniectura  ‘una  natalium  a  Druso  aemu¬ 
latio  facessierat’,  Halmius  ‘unde  et  natalium  Druso  aemula¬ 
tio  accesserat’ ,  rectum  sit ,  quod  Halmius  in  praefatione 
p.  XV  proposuit  ‘unde  et  nata  Livio  Druso  aemulatio’;  et 
p.  120,  5  (II,  31.  IV,  12)  Jahnius  bene  lectionem  codicis  N 
‘unde  illi  Gaetulici  nomen  latius  quam  victoria  patet’  cor¬ 
rexerit  in  ‘pariter’;  quamquam ‘patet’  etiam  glossema  esse  po¬ 
test,  ut  Halmius  statuit.  —  Aliter  comparati  sunt  duo  loci 
p.  26,  15  (I,  17.  II,  22)  ubi  legitur  ‘inde  est,  quod 

exercitus  Postumium  lapidavit;  quod  noluit  vincere;  quod 
fracti  fasces ’  et  19  ‘inde  clarissimos  principes  exulatione 
multavit’. 

P.  10,  27  (I,  1.  I,  7)  ‘sic  valida  oppida  Latii  capta 
sunt,  Ardea  Ocricolum  Gabii  Suessa  Pometia’  0  ex  con¬ 
iectura  Hauptii;  H  Latii  oppida;  B  oppida  Latio;  N  oppida 
in  Latio;  I  Latio  oppida.  Lectionem  N  genuinam  esse  osten¬ 
dit  Orosius  II,  4  ‘oppida  valida  in  Latio  per  eum  capta, 
Ardeam  Ocriculum  Suessam  Pometiam,  et  quicquid  in  Ga¬ 
bios  perpetravit’.  Inde  enim,  quod  Orosius  Ocriculum  inter 
oppida  Latina  nominat,  elucet  eum  hunc  locum  ex  Floro 
depromsisse ,  cum  neque  Livius  nec  reliqui  scriptores ,  qui 
hanc  rem  narrant,  huius  Umbrici  oppidi  mentionem  faciant. 
Sauppius,  vir  doctissimus,  ‘Latio’  glossatoris  esse  iudicat. 

P.  11,  5  (ibid.).  Sermo  est  de  templo  a  Tarquinio  de 
praeda  captarum  urbium  erecto :  ‘  quod  cum  inauguraretur, 

cedentibus  ceteris  dis  —  mira  res  dictu  —  restitere  Juven¬ 
tas  et  Terminus’  ON.  Nescio ,  quid  Halmium  commoverit, 
ut  manifestam  codicum  BI  interpolationem  ‘mira  res  di¬ 
citur  extitisse’  in  textum  reciperet,  quam  et  constans 
Flori  loquendi  consuetudo  et  ipsa  verborum  collocatio  prodit.  * 
Adscribo  exempla  a  Spengelio  p.  11  collecta:  immane  dictu 
13,  22  (I,  4.  I,  10),  horribile  dictu  21,  9  (I,  11.  I,  16).  36, 

14  (I,  22.  II,  6).  65,  16  (I,  39.  III,  5),  incredibile  dictu 
39,  14  (I,  22.  II,  6).  44,  26  (I,  34.  II,  8),  mirum  et  incre- 

L’ 

dibile  dictu  28,  22  (I,  18.  II,  1).  Addo  eos  locos,  quibus 
idem  dicendi  genus  recurrit,  nisi  quod  verba  exclamationem 
non  continent:  7,  20  (I,  1)  secutaque  res  mira  dictu,  40,  15 
(I,  22.11,6)  parva  res  dictu  sed  satis  efficax,  41,  4  difficile 
dictu  est,  57,  5  (I,  34.  II,  20)  sed  hanc  difficile  dictu  est, 
utrum — ,  96,  18  (II,  13.  IV,  2)  turpe  dictu,  116,  18  (II,  26. 

IV,  12)  horribile  dictu  est.  Itaque  non  est  dubium,  quin 
Nazariani  codicis  lectio  sit  probanda. 

P.  11,  27  (I,  2.  I,  8)  ‘nisi  ut  ipsa  se  nosset  Romana 
res  publica’  BIOH;  N  ‘Romana’  omittit.  Nomine  populi 
Romani  ineunte  capite  proposito  Florus  progressus  eius  sub 
singulis  regibus  recenset  nusquam  addito  adiectivo  ‘Roma¬ 
nus’  ad  voces  ‘populus,  res  publiqa’,  quare  in  hoc  uno  mem¬ 
bro  positum  maxime  suspicionem  glossematis  movet,  cf.  v.  19 
ut  rei  publicae  ratio  et  utilitas  postulabat.  2 1  ut  ferox  po¬ 
pulus  mitigaretur.  P.  12,  3  ut  agitatus  iniuriis  populus 
cupiditate  libertatis  incenderetur.  Itaque  ‘Romana’  omit- 

o 

tendum  esse  puto  ex  auctoritate  codicis  N. 

P.  13,  14  (I,  4.  I.  10)  scripsit  Jahnius  ‘tunc  illa  ni 
Romani  nominis  prodigia  adque  miracula’;  H  illa  Romani  » 
nominis;  B  illa  in  Rom.  n.  pr.;  N  illa  Romana  prodigia.  Cum 
Florus  fore  dicat,  ut  haec  miracula,  nisi  in  annalibus  essent, 
fabulosa  viderentur,  coniectura  Jahnii  parum  verisimilis  est. 
Quod  tlalmius  in  praefatione  p.  III  coniecit  ‘  illa  immania 
Romani  nominis  prod.’  non  magis  placet.  Quam  proposuit 

Spengelius  coniecturam  ‘tunc  illa  in  Romanis  nominibus  pro¬ 
digia’  eo  refutari  puto,  quod,  si  Florus  sic  scripsisset,  haud 
dubie  statim  mirabilia  illa  nomina  posuisset,  Cocles ,  Scae¬ 
vola,  Cloelia,  neque  vero  paulo  infra.  Aut  ‘in’  inducendum 
est,  aut  fortasse  scribendum  ‘tunc  illa  tria  nominis  R.  pr.’, 
quod  III  scriptum  librarius  in  ‘in’  mutavit.  Eandem  no¬ 
minis  numeralis  collocationem  legimus  p.  75,  9  (I,  46.  III, 
12)  haec  est  illa  tertia  aetas  N ;  B  om.  tertia. 

P.  15,  23  (I,  6.  I,  12)  ‘caesi  apud  Cremeram  trecenti, 
patricius  exercitus;  id  scelerato  signat  nomine,  quae  profi¬ 
ciscentes  in  proelium  porta  dimisit’  0 ;  sic  scelerato  signata 
nomine  H ;  it  scelerato  signat  nomine  B ;  et  scelerato  si¬ 
gnata  nomine  N.  Nulla  harum  lectionum  placet;  nam  id  h.  e. 
cladem  non  signat  porta,  sed  potius  porta  signata  est  ex 
clade;  neque  ‘sic’  aptius  positum  videtur.  Si  vestigia  cod.  B 
et  consuetudinem  Flori  sequimur,  scribendum  est  ‘itaque 
scelerato’  recepta  codicis  N  lectione  ‘  signata  nomine’,  cf. 
p.  17,  9  (1,7.  I,  13)  non  temere  foedior  clades ;  itaque  hunc 
diem  fastis  Roma  damnavit.  Lectio  vero  Nazariani  suspicionem 
movit  versum  intercidisse,  ut  ‘dies,  quo  id  factum  est,  inter 
nefastos  relatus  et  scelerato’  et  quae  sequuntur;  aut  ‘scele¬ 
ratus  dictus  fluvius,  qui  perdidit’  etc.  cf.  Aur.  V.  d.  v.  i.  VII, 
14:  dies  quo  id  factum  inter  nefastos  relatus.  Porta,  qua 
profecti  fuerant,  Scelerata  est  appellata.  Oros.  II,  5:  infa¬ 
mibus  usque  ad  nunc  vocabulis  testes  sunt  fluvius,  qui  per¬ 
didit  ,  et  porta ,  quae  emisit.  Liv.  VI ,  1,11:  diem  ante 
diem  XV  Kal.  Sextiles  duplici  clade  insignem,  quo  die  ad 
Cremeram  Fabii  caesi,  quo  deinde  ad  Aliam  cum  exitio  ur¬ 
bis  foede  pugnatum,  a  posteriore  clade  Aliensem  appellant. 

P.  16,  12  (I,  6.  I,  12)  adactus  miles  sua  sponte  iure 
iurando  ne  nisi  capta  urbe  remearet,  spolia  de  Larte  To¬ 
lumnio  rege  ad  Feretrium  triumpho  reportata  OH;  adac¬ 
tus  miles  sua  sponte  iure  iurando  ne  nisi  capta  urbe  re¬ 
mearet.  spolia  de  Larte  Tolumnio  rege  afferret,  triumphum 

reportaret  B ;  spolia  de  Larte  Tolumnio  rege  ad  feretrium 
reportata  N.  Halmius,  qui  in  textu  editionem  Jahnianam 
sequutus  est,  in  praefatione  p.  Y  de  lectione  codicis  B  di¬ 
cit:  ‘haud  scio  an  haec  ipsa  scriptura  recipienda  fuerit;  nam 
iam  recte  Dukerus  monuerat:  “Perizonius  in  Animadv.  Hist.  ** 
c.  VII  multis  disputat,  Cossum  retulisse  spolia  opima  a.  u. 

317,  cum  tribunus  militum  in  legione  esset.  Sed  sive  tum 
sive  magister  equitum  sive  consul  ea  retulit  Cossus,  Florus 
non  caret  reprehensione,  qui  turbata  ratione  temporis  nar¬ 
rationi  de  obsidione  Veiorum  interponat,  quod  minimum  XX 
annis  ante  eam  inchoatam  gestum  fuerat5’.  Quodsi  Florus 
tanto  opere  erravit,  potuit  illum  quoque  errorem  in  se  ad¬ 
mittere,  ut  militem  iurantem  faceret  se  spolia  de  rege  re¬ 
laturum  esse’.  Haec  Halmius  in  praefatione,  sed  in  iis,  quae 
de  editione  Jahniana  retulit,  p.  190  expressis  verbis  dicit,  se 
persuasum  habere  lectionem  codicis  B  unice  veram  esse, 
qua  recepta  oratio  melior  fiat,  etsi  fides  historica  imminua¬ 
tur.  Hanc  ego  concludendi  rationem ,  qua ,  quod  rationem 
temporis  turbavit  Florus,  eum  etiam  contra  sanam  mentem 
peccasse  accipere  cogimur,  minime  probare  possum,  sed  po¬ 
tius  suspicor,  Halmium,  virum  praeclarissimum,  nimio  amore 
codicis  B  adductum  esse,  ut  ad  lectionem  eius  defendendam 
et  sustinendam  Florum  eiusmodi  peccati  argueret,  contra 
logicas  quas  dicunt  regulas  commissi.  Militem  Romanum 
iureiurando  adigi  non  potuisse,  ut  de  persona  regis  cuius¬ 
dam  spolia  afferret  utque  triumphum  reportaret,  quippe  qui 
decerneretur  neque  vero  ex  voluntate  militum,  facile  intelli- 
gitur.  Deinde  nomen  F eretrius  hic  non  potest  abesse,  nam  erat 
alterum  spoliorum  Feretrio  reportatorum  exemplum,  quae 
tria  potissimum  apud  scriptores  referuntur ,  de  Agrone  Ito- 
muli,  de  Larte  Cossi,  de  Viridomaro  Marcelli,  quae  Florus 
et  ipse  expresse  enumerat:  cf.  7,  11  (I,  1)  spolia  insuper 
opima  de  rege  Agrone  Feretrio  Jovi  manibus  suis  rex  re- 
ortavit.  P.  34,  12  (I,  20.  II,  4)  occiso  enim  rege  (Virido- 

maro)  Marcellus  tertia  post  Romulum  patrem  Feretrio  Jovi 
opima  suspendit.  Ampel.  19,  30  Qui  spolia  opima  rettule¬ 
runt.  Romulus  de  Aerone  Caeninensium  rege.  Cossus  Cor¬ 
nelius  de  Larte  Tolumnio  Veientium  rege.  Claudius  Mar- 
t  cellus  de  Viridomaro  rege  Gallorum.  Aurei.  V.  d.  v.  i.  25 
de  eo  (Larte  Tolumnio)  spolia  opima  Jovi  Feretrio  secundus 
ab  Romulo  consecravit.  Restituenda  igitur  est  lectio  Na- 
zariani:  spolia  de  Larte  Tolumnio  rege  ad  Feretrium  repor¬ 
tata.  Vocabulum  Triumphum’  a  librario  in  B  intrusum  est, 
qui,  cum  ‘ad  Feretrium’  non  intelligeret  et  scripsisset  ‘adferret 
trium’,  de  suo  adiecit  syllabam  phum ,  ut  sensum  quendam 
efficeret.  Similiter  in  B  p.  39,  13  (I,  22.  II,  6)  ‘exercitus 
illam  Annibalis  eruditricem’  primum  syllaba  tus  repetita  est, 
deinde  ex  arbitrio  scriptum  ‘pusilli  iam  Annibalis’;  p.  120, 
13  (II,  32.  IV,  12)  ‘victor  gentis  Tigranes’  pro  ‘victo  rege 
Tigrane’.  Nisi  abhorreret  a  scripturae  vestigiis,  suspicio 
nasceretur  in  syllaba  phum  latere  ‘Jovem’,  quo  vocabulo  non 
bene  caremus. 

P.  19,  6  (I,  8.  I,  13)  qui  incensam  a  se  Romam  urbem 
gloriaretur  0;  Romanam  BINH,  et  item  p.  87,  12  (II,  8.  III, 
20)  de  invadenda  urbe  Romana.  Halmius  ad  defendendam 
rariorem  locutionem ,  quam  recte  reposuit ,  affert  in  praef. 
p.  VI  Ampel.  c.  20  in  urbe  Romana,  ad  quae  exempla  addo 
Liv.  epit.  13:  populabundus  ad  urbem  Romanam  processit. 

P.  21,  17  (I,  12.  I,  17)  ‘Etruscorum  duodecim  populi, 
Umbri  in  id  tempus  intacti,  antiquissimus  Italiae  populus, 
Samnitium  reliqui  in  excidium  Romani  nominis  repente  con- 
iurant’.  Jam  Salmasius  monuerat,  inter  hos  populos,  qui 
acervatim  populo  Romano  suscipiendi  fuere ,  Gallos ,  quos 
Livius  lib.  X  et  in  epitoma  inter  reliquos  recenset,  perpe¬ 
ram  omissos  esse,  praesertim  cum  Florus  ipse  mox  quattuor 
agminum  signa  per  Etruriam  infesta  volitasse  referat;  ob 
quam  rem  Freinshemius  coniecit  scribendum  esse  ‘Umbri  i. 
i.  t.  i.,  a.  I.  populus,  Samnium  Gallique’,  ut  Begerus  edidit, 

vel  ‘populus  Samnitium,  Gallique’;  Dukerus  ‘reliqui  Gallique1, 
secl  puto  rem  sic  se  habere :  Florus  postquam  modo  narravit 
Gallos  ad  internecionem  deletos  esse —  p.  19,5  (I,  8.  I,  13) 
omnis  reliquias  eorum  in  Etruria  ad  lacum  Vadimonis  duce 
Dolabella  (ex  coniectura  Spengelii)  delevit,  ne  quis  extaret  * 
ex  ea  gente,  qui  incensam  a  se  Romanam  urbem  gloriare¬ 
tur’  et  paulo  ante  ‘ut  hodie  nulla  Senonum  vestigia  super¬ 
sint’  —  memor  huius  narrationis  Gallos  consulto  omisit,  sed 
nihilominus,  qua  fuit  levitate,  quattuor  agmina ,  ab  auctore 
suo  commemorata,  recensuit. 

P.  24,  15  (I,  13.  I,  18)  ‘quae  autem  eorum,  qui  super¬ 
fuerunt,  in  reparando  exercitu  festinatio’  NO ;  ‘qui  superfue¬ 
runt’  om.  B,  Halmius  Seebodium  secutus  in  praef.  p.  VI  foedum 
glossema  esse  dicit,  parum  recte.  Equidem  auctoritate  co¬ 
dicis  B  non  inducor,  ut  haec  verba  spuria  iudicem.  Enun- 
ciatum  ‘  sed  et  bello  et  pace  et  foris  et  domi  omnem  in 
partem  Romana  virtus  tum  se  adprobavit,  nec  alia  magis 
quam  Tarentina  victoria  ostendit  populi  Romani  fortitudinem, 
senatus  sapientiam,  ducum  magnanimitatem’  in  iis,  quae  se¬ 
quuntur,  accuratius  explicatur,  ita  ut,  quae  illo  tempore 
ostentatae  sint  a  Romanis  virtutes,  exemplis  maxime  in¬ 
signibus  illustrentur.  Qua  in  re  Florus  accurate,  quam 
antea  proposuit ,  retinet  distinctionem ,  qua  fortitudo  in  po¬ 
pulo,  sapientia  in  senatu,  magnanimitas  in  ducibus  et  bello 
et  pace  apparuit.  Ac  populi  quidem  fortitudo  observanda 
est  primum  in  iis,  qui  in  proeliis  occisi  sunt,  deinde  in  su¬ 
perstitibus,  quo  prima  laudis  pars  absoluta  est;  laus  sena¬ 
tus  comprehenditur  verbis  ‘senatum  regum  esse  confiteren¬ 
tur’,  ducum  in  morum  severitate  et  abstinentia  Curii  et  , 
Fabricii.  Sic  verba  ‘  qui  superfuerunt’  hic  abesse  non  posse, 
iis,  quae  modo  disputavi,  demonstratum  puto ;  nam  ‘eorum’ 
per  se  positum  ad  totum  populum  pertineret,  cum  hoc  loco 
superstites  cum  laude  occisis  disertis  verbis  opponantur.  Ex 
iis,  quae  de  arte,  qua  haec  particula  composita  est,  disse- 

rui,  elucet,  etiam  v.  22,  ubi  0  ex  auctoritate  codicis  B 
scripsit  ‘quid  porro  ipsi  duces’,  lectionem  Nazariani  unice  ve¬ 
ram  esse  ‘qui’,  quod  Halmius  reposuit;  semper  enim  quae¬ 
ritur,  non  quid  egerint  populus,  senatus,  duces,  sed  quales 
luerint ,  ob  quam  rem  fortitudo ,  sapientia ,  magnanimitas 
firmae  stabilesque  virtutes  Romanis,  qui  tunc  fuerunt,  attri¬ 
buantur.  cf.  v.  9  quinam  illi  fuerunt  viri ,  quos  obtritos  ac¬ 
cepimus;  v.  15  quae  autem  eorum,  qui  superfuerunt,  in  re¬ 
parando  exercitu  festinatio;  v.  19  qui  autem  ille  senatus 
fuit.  Quare  necessario  sequitur ,  quod  N  praebet  ‘qui  porro 
ipsi  duces’. 

Eiusdem  p.  24  v.  27  scripsit  0:  quis  ergo  miretur  eis 
moribus,  ea  virtute  militum  victorem  populum  Romanum 
fuisse,  unoque  bello  Tarentino  inter  quadriennium  maximam 
partem  Italiae  —  subegisse’  ex  deterioribus  codicibus,  ad  quos 
N  exhibens  ‘victorum  populum  Romanum’  proxime  accedit. 
Mire  Halmius ,  quae  in  B  leguntur  ‘  quis  ergo  miretur  his 
moribus  ea  virtute  militum  exercitum  populi  Romani  fuisse’, 
in  editione  scripsit,  qua  re  quantopere  amori  codicis  B  in- 
dulgeret  denuo  demonstravit.  Dicit  enim  praefationis  p.  VI: 
‘intactam  reliqui  lectionem  codicis  B :  quis  ergo  miretur  his 
moribus  (i.  e.  cum  hi  essent  mores)  ea  (i.  e.  tanta  vel  tali) 
virtute  militum  exercitum  populi  Romani  fuisse?  Ego  qui¬ 
dem  non  video,  quid  in  hac  dicendi  ratione  ‘exercitum  p. 
R.  ea  virtute  militum  fuisse’  recte  reprehendi  possit.  Lectio, 
quam  habet  Jahnius,  ex  interpolatione  orta  est’,  quibus  ver¬ 
bis  se  artem  et  rationem,  qua  Florus  li.  1.  sententiam  cum 
vi  pronuntiatam,  nunquam  alias  virtutem  populi  Romani  me¬ 
lius  se  approbasse  quam  bello  Tarentino,  uberius  persequi¬ 
tur,  non  perspexisse  ostendit.  Ea  enim,  quae  sequuntur 
inde  a  verbis  ‘quis  ergo  miretur’,  conclusionem  eorum  con¬ 
tinent,  quae  modo  exposita  sunt.  Nam  tantam  fortitudinem, 
quantam  populus  Romanus  ostendit,  quam  ipse  hostis  ad¬ 
miratus  est  et  in  iis,  qui  in  proeliis  occisi  erant,  et  in  super- 

stitibus,  tales  senatus  ducumque  mores  domi  militiaeque 
ostentatos  quivis  summo  iure  mirari  debet,  quippe  qui  pror¬ 
sus  eximii  et  insignes  sint ;  sed  cum  inessent  tum  in  populo, 
senatu ,  ducibus ,  fieri  non  poterat,  quin  Romani  vincerent, 
et  quod  vicerunt  non  iam  mirabile  est.  Comprehendit  igitur  * 
scriptor  his  duobus  vocabulis  ‘moribus  virtute’ ,  quae  modo 
exposuit,  conclusione  subiuncta,  quam  ut  cum  vi  pronuntiet, 
forma  interrogationis  usus  est,  ad  quam  quomodo  respon-  * 
dendum  sit  ex  sententia  Flori,  non  potest  esse  dubium.  Recta 
sententiarum  ratio  ac  cohaerentia  quantopere  Halmii  scri¬ 
ptura  turbetur ,  ita  ut  tota  conclusio  prorsus  iaceat ,  qua 
scriptura,  quae  primario  loco  est  posita  virtus  et  exemplis 
insignibus  illustrata,  quodammodo  in  dubium  vocatur  eo, 
quod  ex  ducum  et  senatus  pendere  eam  moribus  statuitur, 
neminem  lugit.  Itaque  dubium  non  est,  quin  ad  concinni¬ 
tatem  totius  periodi  restituendam,  quam  equidem,  si  artem 
rhetoricam  spectamus,  egregiam  esse  iudico,  ex  auctoritate 
codicis  N  et  recentiorum  codd.  scribendum  sit:  ‘eis  moribus, 
ea  virtute  militum  victorem  populum  Romanum  fuisse’,  nisi 
forte  ‘his  moribus’ ,  ut  BN  habent ,  ita  defendi  potest ,  ut 
‘his’  ad  mores  modo  dictos,  ‘ea’  ad  virtutem  populi  pertineat. 
Ceterum  iam  ‘ea  virtute  militum  exercitum  fuisse’  nescio  quid 
languidi  habet. 

P.  28,  9  (I,  17.  I,  26)  Jahnius ,  quae  codd.  habent, 
scripsit:  ‘largitione,  Cassium  agraria  lege  suspectum  regiae 
dominationis  praesenti  morte  multavit’,  lacunae  signo  ante 
‘largitione’  posito.  Halmius  cum  nollet  lacunam  relinquere, 
voce  ‘largitione’  transposita  scripsit:  ‘Cassium  agraria  lege, 
Maelium  largitione  suspectum  —  pr.  m.  m.’,  quo  effecit,  ut  hic 
narrata  bene  respondeant  iis,  quae  Livius ,  Aurelius  Victor, 
Ampelius  retulerunt.  Verum  Salmasius  recte  vidisse  mihi  videtur, 
Florum  in  iis,  quae  de  poenis  horum  virorum  tradit,  Spu¬ 
rium  Maelium  perperam  permutasse  cum  Spurio  Cassio. 
Nam  si  verba  ‘ac  de  Spurio  quidem  supplicium  pater  ipsius 

sumpsit’  ad  Cassium  pertinerent,  eum  praenomen  addere 
necesse  erat,  sed  ut  ex  codicum  scriptura  colligere  possumus, 
Maelio  hoc  tribuit.  Neque  inest  in  codicibus  ullum  vestigium, 
unde ,  quomodo  ‘largitione’  suo  loco  motum  sit ,  suspicari 
%  possimus.  Lacunam  igitur  si  explere  volumus ,  scribendum 
est:  ‘ Sp.  Maelium  frumentaria  largitione,  Cassium  agraria 
lege  suspectum’,  adiectivo  'frumentaria’  ex  Ampelio  addito, 
quo,  si  et  sententiam  et  totius  periodi  conformationem  re¬ 
spicimus,  carere  non  possumus,  cf.  Amp.  XXVII:  Maelius 
cum  frumentaria  largitione  affectare  regnum  videretur,  iussu 
Quinctii  Cincinnati  dictatoris  a  magistro  equitum  in  rostris 
occisus  est.  Certa  sane  coniectura  h.  1.  proponi  nequit. 

P.  32,  2  (I,  18.  II,  2)  ‘  aput  Panhormum  sic  hostes  ceci¬ 
dit,  ne  amplius  eam  insulam  adgredi  cogitarent’  BIO;  N  ‘ut 
ne’.  Halmius  in  editione  lectionem  codicis  B  retinuit,  sed  in 
praef.  p.  VIII  bene  dicit  levi  emendatione  ‘ut  nec’  legendum 
esse,  quod  in  praef.  p.  XIV  ad  p.  82,  1  (II,  5.  III,  17),  ubi 
BIN  habent  ‘ut  ne  primam’,  usitatum  Floro  dicendi  genus  esse 
multis  comprobavit  exemplis. 

Ibidem  Halmius  recte  dicit  se  paullo  post  praeferre 
lectionem  Nazariani  ‘ibi  statim  classe  demersa,  ubi  ille  prae¬ 
cipitari  pullos  iusserat’  (Appius  Claudius  consul),  ubi  BO 
exhibent  ‘ab  his’.  In  re  ipsa,  quod  editores  non  monuerunt, 
Florus  more  suo  erravit ,  nam  Appium  Claudium  consulem, 
qui  contra  auspicia  pugna  commissa  a  Poenis  victus  est  (cf. 
Liv.  epit.  19),  cum  collega  eius  Junio,  qui,  cum  auspicia  con¬ 
tempsisset,  classem  naufragio  amisit,  confudit  et  quod  Junio 
accidit  ad  Appium  Claudium  transtulit.  Cf.  Cicero  de  nat. 
,d.  II,  3:  qui  risus  (deorum)  classe  devicta  multas  ipsi  (Clau¬ 
dio)  lacrimas,  magnam  populo  Romano  cladem  attulit.  Quid? 
collega  eius  Junius  eodem  bello  nonne  tempestate  classem 
amisit,  quum  auspiciis  non  paruisset?  Oros.V,  10:  Caius  quo¬ 
que  Junius,  collega  Claudii,  universam  classem  naufragio  amisit. 

P.  33,  13  (I,  19.  II,  3):  ‘denique  utrique  cotidiani  et  qua- 

o 

si  domestici  hostes  tirocinia  militum  inbuerant ,  nec  aliter 
utraque  gente  quam  quasi  cote  quadam  populus  Romanus  fer¬ 
rum  suae  virtutis  acuebat’  BOH.  N  ‘inbuebant’,  quod  restitu¬ 
endum  est.  Florus  dicit  deorum  cura  factum  esse,  ut  popu¬ 
lus  Romanus  semper  in  armis  tractandis  exerceretur.  Ita-  \ 
que  tirocinia  militum  alia  esse  nequeunt  ac  Romanorum. 
Inde,  quod  supra  dictum  est,  ‘Ligures,  Insubres  Galli  nec  non 
et  Illyrii  lacessebant’,  et  ex  verbis  ‘nec  aliter  acuebat’  elu¬ 
cet,  utrumque  eodem  tempore  factum  esse,  ut  et  hostes  usu 
belli  quasi  instruerent  et  Romani  ferrum  virtutis  acuerent. 
Sententiae  igitur  in  id  coeunt,  hostes  effecisse,  ne  populus 
Romanus  languesceret. 

P.  34,  5  (I,  21.  II,  4)  Halmius  bene  ex  cod.  Ip  scri¬ 
psit:  ‘hi  saepe  et  alias  et  Brittom aro  duce  non  prius  posituros 
se  baltea  quam  Capitolium  ascendissent  iuraverant’,  nisi  quod 
ex  codice  N  levi  emendatione  erat  recipiendum  ‘soluturos’ 
pro  eo,  quod  scriptum  est  ‘solituros’.  Nam  quod  Florus 
pergit :  ‘factum  est ;  victos  enim  Aemilius  in  Capitolio  discin¬ 
xit’,  puto  lectionem  Nazariani  veram  esse,  quippe  quae  voca¬ 
bulo  ‘discinxit’,  quod  ad  soluta  spectat  baltea,  optime  re¬ 
spondeat. 

P.  35,  8  (I,  22.  II,  6):  ‘hinc  ultionem  puer  Annibal  ad 
aram  patris  iuraverat;  nec  morabatur’  BOH.  N  ‘patri’.  Fa¬ 
teor  me  non  intelligere,  quid  genitivus  ‘patris’  sibi  velit, 
nam  neque  ultionem  patris  nec  ad  aram  patris,  sed  Jovis 
optimi  maximi  Annibalem  puerum  novem  annorum  iuravisse 
Nepos  narrat  (Annib.  3).  Juramentum  vero  eum  a  patre 
aris  admotum  patri  praestitisse  constat,  cf,  Oros.  IV,  14: 
exinde  odio  Romani  nominis,  quod  patri  Amilcari,  cum  esset, 
novem  annos  natus,  ante  aras  iuraverat. 

P.  36,  17  (I,  22.  II,  6).  ‘Trasimenus  lacus,  tertium  ful¬ 
men  Annibalis ,  imperatore  Flaminio ,  pars  nova  Punicae 
fraudis’  0;  H  cum  codd.  BI  ‘Flaminio  ars  nova’;  N  ‘Flaminio 
ibi  quoque  ars  nova’.  ‘Ars’  scribendum  esse  apparet,  nemo 

enim  pro  ‘  novum  documentum  ,  novum  exemplum  Punicae 
fraudis'  dixerit  ‘nova  pars’,  ut  Jahnius  voluit.  Cf. p.  61,  25 
(I,  37.  III,  3)  secutus  Annibalem  artemque  Cannarum.  Sed 
ne  sic  quidem  locus  mendo  caret.  Nam  si  clades  ante  et 

*  post  enarratas  respicimus,  videmus  Florum  primum  loca  di- 

a 

cere  singularum  cladium,  deinde  clades  ipsas  denotare  voca¬ 
bulo  quodam  translato,  et  bis  quidem  a  tempestatum  natura, 
ita  ut  gradatio  insit:  ‘primi  impetus  turbo  inter  Padum  at¬ 
que  Ticinum  valido  statim  fragore  detonuit’;  ‘Ticino  Trebia 
succedit.  Hic  secunda  Punici  belli  procella  desaevit  Sempro¬ 
nio  consule’;  ‘quartum  id  est  paene  ultimum  volnus  imperii 
Cannae’.  Inde  sequitur  Florum  Trasimenum  lacum  tertium 
fulmen  Annibalis  dixisse ,  neque  vero  novam  artem  Punicae 
fraudis,  nam  verbis  ‘turbo,  procella,  fulmen’  tempestatis  ra¬ 
tio  describitur.  Accedit,  quod  supra  eadem  usus  est  trans¬ 
latione:  1  igitur  ubi  semel  se  in  Hispania  movit  illa  gravis 
et  luctuosa  Punici  belli  vis  adque  tempestas  destinatumque 
Romanis  iam  diu  fulmen  Saguntino  igne  conflavit,  statim 
quodam  impetu  rapta  medias  perfregit  Alpes  et  in  Italiam 
ab  illis  fabulosae  altitudinis  nivibus  velut  coelo  missa  descen¬ 
dit’.  Gravius  igitur  post  ‘Flaminio’  interpungendum  et  ex 
Nazariano  restituendum  est  ‘ibi  quoque  ars  nova’.  Nam  et 
ante  et  post  cuique  membro,  quo  singularum  cladium  na¬ 
turam  breviter  significat,  praeposita  est  particula  aut  loci  aut 
temporis,  ut  ‘tum  Scipione  duce  fusus  exercitus’;  ‘tum  calli- 

>  dissimi  hostes’;  ‘ibi  in  excidium’.  Itaque  totus  locus  sic 
restituendus  est  ‘  Trasimenus  lacus  tertium  fulmen  Annibalis 
imperatore  Flaminio,  ibi  quoque  ars  nova  Punicae  fraudis’. 

*  P.  37,  21  (I,  22.  II,  6)  ‘Permissum  est  interim  respi¬ 
rare  Romanis  et  quasi  ab  inferis  emergere  ’  BOH.  N  ‘  interim 
respirare  Romanus’  omissis  verbis  ‘permissum  est’.  Scrip¬ 
tura  codicis  B  valde  mihi  languere  videtur,  praesertim  in 
periodo  ,  in  qua  scriptor  semper  summa  usus  est  brevitate. 
Narratur,  quanta  contentione  universus  populus  Romanus 

9  * 

compensaverit  clades  illas  ingentes  ab  Annibale  acceptas,  ut 
senatus ,  equites ,  plebs  virtute  inter  se  certaverint.  Itaque 
quod  B  addit  ‘permissum  est’  minime  probandum  videtur, 
sed  cum  N  scribendum  esse  ‘  Interim  respirare  Romanus’. 
Solet  enim  Florus  sententiam  quandam  breviter  et  cum  vi 
proponere,  quam  deinde  accuratius  exponit.  Codicem  B  ab 
eiusmodi  additamentis,  quibus  oratio,  quae  manca  videretur 
esse,  resarta  est,  non  esse  immunem,  iam  vidimus  p.  10,  5 
(I,  1.  I,  5)  et  ad  p.  88 ,  10  (II,  9.  III,  21)  exemplo  non 
minus  gravi  comprobabimus. 

P.  39,  5  (I,  22.  II,  6)  in  codicibus  et  editionibus  scrip* 
tum  est:  ‘In  Hispaniam  missi  Gneus  et  Publius  Scipiones 
paene  totam  Poenis  eripuerant  (eripuerunt  BI) ,  sed  insidiis 
Punicae  fraudis  oppressi  rursum  amiserant,  magnis  quidem 
illi  proeliis  cum  Punicas  opes  cecidissent .  sed  Punicae  insi¬ 
diae  alterum  ferro  castra  metantem,  alterum,  cum  vim  eva¬ 
sisset  in  turrem,  cinctum  facibus  oppresserant’.  Haec  sana 
non  sunt,  neque  enim  video,  quid  enuntiatum  ‘magnis  quidem 
illi  proeliis  cum  Punicas  opes  cecidissent’,  quod  concessionem 
et  ni  fallor  in  universum  eandem  continet  sententiam,  quam 
verba  ‘paene  totam  eripuerant’,  hoc  loco  sibi  velit.  Deinde 
pronomen  ‘illi’  cum  emphasi  quadam  positum  non  placet,  nec 
magis  particula  ‘set’,  in  qua  iam  Dukerus  offendit.  Puto 
particulam  ‘set’  ex  dittographia  syllabae  ent  ortam  inducen¬ 
dam  et  sic  distinguendum  esse:  ‘In  Hispaniam  ....  amise¬ 
rant.  Magnis  quidem  (quippe  ?)  illi  proeliis  cum  Punicas 
opes  cecidissent,  alterum  .  .  .  -.  oppresserant’.  Habemus 
igitur  explicationem  eorum,  quae  in  priore  enuntiato  brevi¬ 
ter  tantum  dicta  erant ,  ut  membrum  ‘  magnis  proeliis  cum  < 
cecidissent’  respondeat  verbis  ‘paene  totam  eripuerant',  ea, 
quae  sequuntur,  interitum  Scipionum  narrent. 

P.  40,  27  (I,  22.  II,  6):  ‘Nero  in  ultimo  Italiae  angulo 
summovebat  Annibalem,  Livius  in  diversissimam  partem,  id 
est  in  ipsas  nascentis  Italiae  fauces  signa  converterat’  NO. 

BI  ‘summoverat’;  Ib  ‘ultima.  Halmius  ut  lectionem  Bamber- 
gensis  servaret,  scripsit:  ‘Nero  in  ultimum  Italiae  angulum 
summoverat  quam  coniecturam  ut  confirmet ,  dicit  in 
praefatione  p.  IX :  ‘  Plusquamperfectum  retinendum  esse, 
%  quo  retento  coniectura  mea  fere  necessaria  est,  apparet  ex 
membro  contrario:  Livius  .  .  .  signa  converterat’.  Belegat 
simul  ad  ea ,  quae  supra  dicta  sunt :  ‘  fugit  et  cessit  et  in 
*  ultimum  se  Italiae  recepit  sinum’.  Nimia  codicis  B  fiducia 
ductus  vir  doctissimus  non  dubitavit  Floro  peccatum  contra 
fidem  historiae  imputare ,  quasi  ex  sententia  Flori  Claudius 
Nero  Annibalem  Koma  recedentem  summovisset.  Florus  hic 
breviter,  sed  accurate  tradit,  quae  Livius  1.  XXVII,  41  —  45 
narrat:  dum  Nero  Annibalem,  qui  se  in  Apuliam  receperat, 
retinet ,  Livius  contra  Hasdrubalem  profectus  erat.  Nero 
igitur  Annibalem  sequebatur,  ut  Livius  tute  iter  facere  pos¬ 
set.  Liquet  inde  imperfectum  cum  Nazariano  a  Jahnio  summo 
iure  retentum  esse.  Cf.  Liv.  XXVII,  41:  id  modo  Romanum 
quaerere  apparebat,  ne  abire  hostem  pateretur;  Annibal  elabi 
inde  cupiens  totis  viribus  in  aciem  descendebat. 

P.  42 ,  28  (1 ,  23.  II,  7) :  ‘consul  (Flaminius)  .  .  .  The¬ 
bas  et  Euboeam  et  grassantem  sub  Nabide  tyranno  suo  La¬ 
cedaemona  conpescuit’  0 ;  ‘suo  et  Lacedaemona’  BH,  ‘grassan¬ 
tem  summauide  suo’  N,  om.  ‘tyranno’.  Ex  vestigiis  codicis  N 
levi  mutatione  scribendum  est:  ‘grassantem  sub  Nabide  suo 
Lacedaemona’;  ‘tyranno’  in  B  interpolatum  est.  Sic  enim 
>  Florus  pronomen  possessivum  ‘  suus  ’  cum  nominibus  praeci¬ 
pue  terrarum,  sed  etiam  hominum  coniungere  solet.  Cf.  p.  25, 
7  (I,  13.  I,  19)  eodem  (Pyrrho)  in  Graeciam  suam  fugato. 
38,  12  (I,  22.  II,  6)  (Annibalem)  perpulit  in  Campaniam 
suam.  38,  19  ut  de  Italia  sua  dubitare  debuisset.  41,  10 
p.  R.  magni  aestimabat  asperrimum  hostem  in  sua  Africa 
debellare.  Ibid.  v.  12  coepit  Italiae  suae  clades  in  Africa  vin¬ 
dicare.  43,  18  (I,  24.  II,  8)  hic  faventis  Asiae  suae  numi¬ 
nis  timor  erat.  47,  7  (1 ,  28.  II,  12)  ita  Macedoniam  suam 


22 


vallaverat.  63,  10  (I,  38.  III,  4)  Didius  vagos  intra  suam 
reppulit  Thraciam.  66,  3  (I,  39.  III,  5)  titulos  gloriae  Pom¬ 
peio  suo  Fortuna  quaerebat.  Ib.  28  ultro  ab  Albania  sua 
lectum  aureum  mittentem.  72,  18  (I,  44.  III,  10)  cum 
Khenum  suum  captum  viderent.  75,  25  (I,  46.  III,  12)  do-  ' 
minantem  in  Italia  sua.  114,  24(11,  21.  IV,  11)  iuxta  suum 
se  conlocavit  Antonium  (Cleopatra).  Simili  ratione  68 ,  5 
(I,  40.  III,  6)  dictum  est  ‘Campaniam  nostram  terrere  vo¬ 
luerunt’. —  Particula  ‘et’,  quam  Bante  ‘Lacedaemona’  ha¬ 
bet,  ex  sc  id  est  ‘scilicet’  videtur  orta  esse,  cum  in  archetypo 
tyranno  sc 

extaret:  ‘sub  Nabide  suo  Lacedaemona’. 

P.  46,  17  (I,  17.  II,  11):  ‘a  centurione  stuprata’  0  ex 
sua  coniectura ;  B  stuprum,  NI  stuprum  passa,  quod  H  haud 
dubie  summo  iure  reposuit. 

P.  47,  21  (I,  28.  II,  12):  ‘(Perses)  fugit  in  maria  insu- 
^amque  Samothracen,  fretus  delubri  religione’  0  ex  Tollii 
coniectura;  ‘celebri  religione’  BNH.  Halmius  dicit  praef. 
p.  X:  ‘Perses  victus  fugit  in  maria  insulamque  Samothracen 
fretus  celebri  religione  insulae ,  quae  lega  vijtfog  appellata  (v. 
Diod.  III,  55)  sancta  habebatur.  Accedit  quod  paulo  post 
Florus  scripsit:  ab  illo  quo  confugerat  templo,  non  delubro’. 
Equidem  non  intelligo,  quid  ‘celebri’  sibi  velit,  cum  Persei, 
an  religio  Samothraces  celebris  esset  necne ,  nihil  interesse 
posset.  Cf.  Liv.  XLV ,  4  ‘  in  parvam  insulam  compulsus, 
supplex,  fani  religione,  non  viribus  suis  tutus  esset’.  Ob 
quam  rem,  si  quid  video,  Tollii  coniectura  probanda  est. 

P.  48,  23  (I,  30.  II,  14).  In  enarrando  tertio,  quod  cum 
Macedonibus  gestum  est ,  bello  describitur  Andriscus  auctor 

' 

eius:  ‘quia  vulgo  ex  similitudine  Philippi  Persae  filii  Pseudo¬ 
philippus  vocabatur,  regiam  formam,  regium  nomen,  animum 
quoque  regis  implevit’  0  lectione  ex  utriusque  codicis  compo¬ 
sita.  Codices  maxime  variant:  B  ‘sed  quia  vulgo  philippus 
persae  filius  vocabatur’  quod  H  recepit;  N  ‘sed  quia  vulgo 
philippus  ex  similitudine  philippi  pseudophilippus  vocabatur’. 

Audaciae  crimen  ne  mihi  faciam,  quamquam  maxime 
vereor,  tamen,  qua  hic  locus  restituendus  esse  videatur,  pro¬ 
ponam  rationem.  Verba  codicis  N  ‘ex  similitudine  Philippi’ 
sic  comparata  sunt,  ut  vix  ex  inepta  interpolatoris  cuiusdam 
*  coniectura  fluxisse  videantur,  quippe  quae  causam,  cur  An¬ 
drisco  nomen  Philippo  inditum  sit,  contineant  diversam  ab  ea, 
quam  Livius  refert.  Hic  enim  de  similitudine,  quae  Andrisco 
’T  fuerit  cum  Philippo  aut  Persei  patre  aut  filio  maximo  natu, 
qui  cum  patre  ab  Aemilio  Paulo  captus  est  (cf.  Liv.  45,  16  et 
28),  nihil  tradit,  sed  Andriscum  ipsum  se  Persei  filium  vocasse 
ex  pellice  narrat  epit.  47  et  49.  Accedit  quod  Ampelius  c. 
XVI  de  hoc  Andrisco  dicit:  Pseudophilippus,  vir  plebeius  et 
degener,  cum  ex  similitudine  formae  Philippi  filium  se  esse 
persuasisset  etc.  Haec  cum  Flori  verbis  in  comparationem 
vocata  suspicionem  movent ,  genuinam  huius  loci  scrip¬ 
turam  ex  Ampelio  esse  eliciendam.  Nam  hic  Flori  verba, 
ut  in  archetypo  scripta  erant:  ‘quia  vulgo  Philippus  ex 
similitudine  Philippi  vocabatur’,  ita  accepit,  ut  Andriscum 
se  pro  Philippi  filio  'gessisse  putaret.  De  voce  ‘Philippus’, 
quae  in  utraque  recensione  legitur,  dubitatio  non  est.  In 
B  verba  ‘ex  similitudine  Philippi’  propter  antecedens  v. 
‘Philippus’  omissa  sunt.  ‘Pseudophilippus’  glossema  est, 
nam  Andriscus  regiam  formam,  regium  nomen,  animum  quo¬ 
que  regium  certe  non  implevit,  quia  vulgo  Pseudophilippus 
vocaretur.  Verbo  tantum  moneo,  exeo,  quod  N  habet  ‘ani- 
V  mo  quoque  regio’,  levi  mutatione  scribendum  esse  ‘animum 
quoque  regium’  et  propter  aequabilitatem  orationis  et  prop¬ 
ter  Flori  dicendi  consuetudinem,  cf.  ad  p.  85,  6  (II,  7.  III,  19). 
»  P.  49,  10  (I,  32.  II,  15):  ‘Tertium  Punicum  bellum  et 
tempore  exiguum  (nam  quadriennio  raptum  est)  et  in  com¬ 
parationem  priorum  minimum  labore  (non  enim  tam  cum  viris 
quam  cum  ipsa  urbe  pugnatum  est)  et  plane  maximum  eventu: 
quippe  tandem  Carthago  finita  est’  OHB;  ‘sed  plane’  N,  et 
sic  scribendum  est.  Tertium  Punicum  bellum  quia  tempore 

exiguum  et  cum  duobus  prioribus  comparatum  minimi  erat 
laboris  ,  expectandum  erat ,  ut  eventus  exiguus  esset ,  sed 
maximo  erat  eventu.  Eventus  igitur  maximus,  quo  tandem 
Carthago  finita  est,  opponitur  exiguitati  et  temporis,  quo 
conficiebatur  bellum,  et  laboris,  comparatione  cum  prioribus  r 
bellis  Punicis  instituta.  Eodem  modo  infra  haec  tria  bella 
in  comparationem  inter  se  vocata  sic  sibi  opponuntur,  ut 

V 

tertium  particula  adversativa  insigne  fiat:  ‘atquin  si  quis 
trium  temporum  momenta  consideret,  primo  commissum  est 
Punicum  bellum,  profligatum  secundo,  tertio  vero  confectum  est’. 

P.  51,  6  (I,  32.  II,  16):  ‘quasi  saeculum  illud  eversioni¬ 
bus  urbium  curreret,  Carthaginis  ruinam  statim  Corinthos 
excepit’  BOH ;  ‘ita  Carthaginis’  N.  Haec  coniunctio  ‘quasi  — 
ita’  non  ita  usitata  neque  sic  comparata  est,  ut  a  librario 
quodam  conficta  esse  videatur,  praesertim  cum  Florus  eadem 
usus  sit  p.  35 ,  26  (I,  22.  II,  6)  ‘quasi  has  inferias  sibi  Sa¬ 
guntinorum  ultimae  dirae  mandassent,  ita  manibus  eorum 
parentatum  est’;  et  similiter  p.  102,  16  (II,  13.  IV,  2) 

‘  quasi  nunquam  esset  dimicatum,  sic  arma  rursus  et  partes’. 
Quare  ‘ita’  ex  Nazariano  reponendum  est. 

P.  53,  19  (I,  33.  II,  17):  ‘nisi  dux  illius  motus  initio 
belli  vi  oppressus  esset,  summae  vir  astutiae,  si  processisset, 
Olyndicus’  0,  B  ‘belli  ut’ ,  tum  ‘summae  vir  audaciae’;  N  om. 
‘ut’,  tum  ‘summus  vir  astutus  et  audacia’;  H  cum  B  scrip¬ 
sit  ‘  summae  vir  audaciae’.  Probare  non  possum,  quod  Jah- 
nius  et  Halmius  syllabam  ‘ut’  codicis  B  in  ‘vi’  mutaverunt,  \ 
sed  eam  dittographia  vocis  antecedentis  ortam  esse  puto. 
Notio  enim  violentiae  ad  eum  ,  qui  noctu  pilo  vigilis  interfi¬ 
citur,  parum  quadrat.  Etiam  p.  39 ,  9  (I,  22.  H,  6),  ubi  0 
ex  auctoritate  codicis  B  scripsit  ‘cum  vim  evasisset  in  turrem’, 
Halmius  ‘vim’  mutavit  in  ‘iam’,  codd.  IN  genuinam  servarunt 
scripturam  ‘cum  evasisset  in  turrem’,  omisso  languido  illo 
additamento.  Idem  mendum  iu  B  deprehendimus  p.  17, 

29  (I,  7.  I,  13)  ‘vident  ut  pari’,  ubi  N  recte  habet  ‘vident  pari’, 

Cf.  Jahnii  praef.  p.  XXVIII.  Non  magis  possum  probare,  quod 
Halmius  scripturam  Bambergensis  ‘  summae  vir  audaciae 5 
recepit,  quam  in  eis,  quae  de  editione  Jahniana  scripsit,  p.  186  ita 
defendere  studet,  ut  dicat ,  ‘pari  temeritate’  pertinere  solum 

*  ad  ‘hastam  argenteam  quatiens’,  et  ad  gravitatem  viri  signi¬ 
ficandam  audaciam  propositam  esse.  Sed  fibratio  illa  hastae 
argenteae  nihil  erat  nisi  astuti  viri  artificium,  quo  mentes 
permovere  sibique  conciliare  studebat,  neque  vero  facinus 
audax  et  temerarium.  Itaque  persistendum  est  in  egregia 
Jahnii  coniectura.  Suspicor ,  post  ‘  processisset  ’  quaedam 
intercidisse,  quibus  Olyndicus  cum  viro  aliquo  rebus  gestis 
insigni  compararetur,  ut  Viriatus  cum  Romulo;  nam  ‘si  pro¬ 
cessisset  ’  quo  apte  referam ,  non  habeo ,  nam  astutia  viri 
eadem  erat,  sive  procedebat,  sive  non  procedebat. 

P.  54,  9  (I,  33.  II,  18):  ‘Numantia  quantum  Carthaginis 
Capuae  Corinthi  opibus  inferior,  ita  virtutis  nomine  et  ho¬ 
nore  par  omnibus,  summumque,  si  vero  aestimes,  Hispaniae 
decus’  BOH;  N  ‘si  viros  aestimes’.  ‘Vero’  hoc  loco  nihil  signi¬ 
ficare  potest  nisi  ‘  cum  veritate  ’ ,  quod  parum  aptum  est, 
nam  quae  antecedit  opum  et  laudis  bellicae  aestimatio,  num 
minus  vera  est?  Desideramus  vocabulum,  quo  sententia, 
Numantiam  summum  Hispaniae  decus  esse ,  stabiliatur  et 
probetur.  Enunciati ,  quod  sequitur ,  omnis  vis  in  eo  inest, 
quod  quatuor  milia  Celtiberorum  ,  quamvis  urbs  situ  minus 
apta  esset  ad  defendendum,  neque  muro  et  turribus  munita, 

\  quadraginta  milia  Romanorum  ita  sustinuerunt,  ut  urbem 
invictam  esse  constaret.  Itaque  viris  Numantinis  omnis  laus 
tribuitur.  Quam  laudem  ut  augeat,  numerum  Numantinorum, 

*  quos  Velleius  1.  1,4  decem  milia  propriae  iuventutis  ar¬ 
masse,  Appianus  in  Hispanicis  p.  285  ed.  St.  octo  milia  nar¬ 
rat  (Orosius  nullius  momenti  est,  nam  transscripsit  haec  fere 
ad  verbum),  Florus,  cum  Livius  quatuor  milia  Numantinorum 
triginta  Romanorum  sub  Mancino  consule  vicisse  tradidisset 
(cf.  epit.  55),  imminuere  non  dubitavit,  quasi  per  totum 

bellum  exercitus  Numantinorum  quatuor  tantum  milibus  con¬ 
stitisset.  Dicit  enim  :  ‘quattuor  milibus  Celtiberorum  quadra¬ 
ginta  exercitum  per  annos  undecim  (N  quattuordecim)  sola 
sustinuit  Simul  fingit ,  urbem  facilem  accessu  fuisse  (mo¬ 
dice  edito  in  tumulo  ad  flumen  sita)  neque  muros  habuisse, 
Appianus  contra  dicit :  fj  NovfjbavxCa  noxafjioTg  dvo  xai  (faQay- 
%iv  dnoxQrjfjivog,  vlai  % s  avzrj  nvxvcti  ttsqisxsivzo  xai  (xia  xa~ 
&odog  rjv  sg  to  nsdiov ,  7}  zaffQUW  STCsnXr^wxo  xai  azyXcov. 
et  Orosius  V,  7,  quamquam,  ut  ostendi,  in  obsidione  Numan¬ 
tiae  narranda  Florum  exscripsit,  ‘Numantia  tria  milia  pas¬ 
suum  ambitu  muri  amplexabatur’.  Cur  igitur  Florus  haec 
commenta  finxit?  Ni  fallor,  ut  viros  Numantinos  extolleret. 
Porro  quae  infra  dicta  sunt:  ‘ut  ne  oculos  quidem  aut  vocem 
Numantini  viri  quisquam  sustineret;  —  quodque  nemo  visu¬ 
rum  se  unquam  speraverat,  factum,  ut  fugientes  Numantinos 
videret;  —  dedere  etiam  se  volebant,  si  toleranda  viris  impe¬ 
rarentur;  —  orantes  proelium,  ut  tamquam  viros  occideret; 

—  unus  enim  vir  Numantinus  non  fuit,  qui  in  catenis  duce¬ 
retur’:  haec  si  respicimus,  dubitandi  causa  non  est,  quin  lectio 
Nazariani  ‘viros’  revocanda  sit. 

P.  59,  1(1,  35. III,  1):  ‘hic  et  urbem  ab  Hercule  conditam 
Capsam,  in  media  Africa  siti  anguibus  harenisque  vallatam, 
mira  quadam  felicitate  superavit’,  ‘siti’  BOH;  N  ‘sitam’.  Sermo 
est  de  bello  Jugurthino  et  Marii  rebus  gestis.  Halmius  in 
praefatione  p.  XII  recte  dicit,  siti  harenisque  tautologum 
videri,  sed  quod  ipse  coniecit  ‘situ’,  non  minus  tautologum  est,  \ 
eo  enim  quod  Capsa  in  media  Africa  sita  dicitur  atque  harenis 
vallata,  urbem  difficilem  accessu  fuisse  ipso  situ  iam  significatur. 
Restituendum  est,  quod  N  exhibet  ‘sitam’;  primum  origo  urbis, 
deinde  situs ,  postremo  quae  oppugnaturo  eam  obsistebant, 
referuntur,  quodque  vero  membrum  participio  suo  ‘conditam 

—  sitam  —  vallatam  1  exornatum  est. 

P.  59,  20  (I,  36.  III,  2):  ‘Prima  trans  Alpes  arma  nostra 
sensere  Saluvii,  cum  de  eis  fidissima  atque  amicissima  civitas 

Massilia  quereretur’  BOH;  N  ‘cum  de  incursionibus  eorum 
fidissima’.  In  codice  B  lacunas  ex  arbitrio,  ne  oratio  manca 
esset,  expletas  esse,  ex  hoc  potissimum  loco  intelligere  pos¬ 
sumus  ;  nam  ea ,  quae  proxime  sequuntur ,  scripturam  Naza- 
^  riani  esse  veram,  lucide  demonstrant:  ‘Allobroges  deinde  et 
Arveni  (arma  nostra  sensere),  cum  adversus  eos  similes  Hae¬ 
duorum  querellae  opem  et  auxilium  nostrum  flagitarent’. 
Quis  enim,  qui  sana  mente  praeditus  est,  loquitur  de  simi¬ 
libus  querellis,  nisi  antea  rem,  de  qua  alii  questi  sunt, 
rettulit?  Scribendum  igitur  est  cum  codice  N  ‘de  incursi¬ 
onibus  eorum’.  Eadem  verba  p.  72,  1  (I,  44.  III,  10)  le¬ 
guntur:  ‘Haedui  de  incursionibus  eorum  querebantur’.  De  re 
cf.  Liv.  ep.  LX :  M.  Fulvius  Flaccus  primus  Transalpinos 
Ligures  bello  domuit,  missus  in  auxilium  Massiliensibus 
adversus  Salluvios  Gallos ,  qui  fines  Massiliensium  popula¬ 
bantur.  LXI:  Cn.  Domitius  proconsul  adversus  Allobroges 
ad  oppidum  Yindalium  feliciter  pugnavit,  quibus  bellum  infe¬ 
rendi  causa  fuit,  .  .  .  quod  Aeduorum  agros  .  .  vastassent. 

P.  62,  15  (I,  37.  III,  3J.  Sermo  est  de  nuntio  victoriae 
de  Cimbris  partae  per  Castorem  et  Pollucem  allato :  ‘  bunc 
tam  laetum  tamque  felicem  liberatae  Italiae  nuntium  non 
per  homines ,  ut  solebat ,  populus  Romanus  accepit,  sed  per 
ipsos,  si  credere  fas  est,  deos’  NOH;  B  ‘fas  est  si  credere’, 
Spengelius  p.  20  recte  monet,  verba  ‘si  credere  fas  est’ 
significare  non  posse ,  rem  fidem  superare  ,  cum  idem  iam 
bis  narratum  sit  ,  post  pugnas  ad  lacum  Regillum  et  apud 
Pydnam  commissas,  p.  14,  13  (I,  5.  I,  11);  48,  5  (I,  28.  II, 
12);  neque  Flori  esse  de  eiusmodi  rebus  dubitationem  quan- 
*  dam  profiteri,  quippe  qui  p.  40,  8  (I,  22.  II,  6)  dixerit: 

‘  quid  ergo  miramur  moventi  castra  a  tertio  lapide  Annibali 
iterum  ipsos  deos  restitisse,  deos,  inquam,  nec  fateri  pude¬ 
bit’  :  sed  quod  vir  doctissimus  proposuit  ‘fas  est  sic  credere’,  non 
placet,  quo  enim  ‘sic’  spectat?  Ob  quam  rem  Sauppius,  ut 
mecum  communicavit,  illud  ‘si  ’  rectissime  inducendum  putat. 

P.  62 ,  27  (I,  38.  III,  4).  Thraces,  in  proximas  provin¬ 
cias  incurrere  non  contenti,  Thessaliam  atque  Delmatiam,  in 
Adriaticum  mare  usque  venisse  dicuntur.  Legitur  deinde  in 
codicibus :  1  eoque  fine  (N  sini)  contenti ,  quasi  interveniente 
natura,  contorta  in  ipsas  aquas  tela  miserunt’.  Haec  sana  >■ 
non  esse  iam  pridem  intellectum  est,  ob  quam  rem  Grono- 
vius  ‘  non  contenti’ ,  Graevius  ‘  retenti’  coniecit.  J ahnius  et 
Halmius  Graevii  coniecturam  receperunt.  Quomodo  syllabae 
con  et  re  permutatae  sint,  quia  intelligi  nequit,  alia  coniec- 
tura  locum  sanare  non  absonum  videtur.  Quid  si  pro  ‘  con¬ 
tenti’  scribimus  ‘continentis’?  quo  vocabulo  Florus  p.  29, 

7  (I,  18.  II,  2)  usus  est:  ‘ut  Sicilia  ad  continentem  suam 
revocanda  videretur’;  44,  6  (I,  24.  II,  8)  ‘Euboeam  insulam 
continenti  adhaerentem’.  Similiter  p.  121,  6  (II,  33.  IV,  12) 
in  codice  N  ‘continenti’  scriptum  est  pro  ‘contenti’.  Ne 
quis  ‘in’  requirat,  adscribo  exempla  ab  Halmio  in  praef.  p. 

VI  notata:  12,  24  (I,  3.  I,  9)  contione  media  virgis  cecidit. 

32,  17  (I,  18.  II,  2)  cum  praedae  omnibus  promunturiis  in¬ 
sulisque  fluitarent.  66,  8  (I,  40.  III,  5)  media  Armenia. 
100,  5  (II,  13.  IV,  2)  Pelusio  litore. 

P.  74,  28  (I,  45.  III,*  11).  Postquam  narratum  est 
bello  Parthico  exercitum  Crassi  deletum  esse  ipsumque  du¬ 
cem  vix  captivitatem  morte  effugisse,  haec  leguntur  in  co¬ 
dicibus:  ‘sic  quoque  relatum  caput  ludibrio  hostibus  fuit. 
Filium  ducis  paene  in  conspectu  patris  idem  (eisdem  N)  telis 
operuerunt’.  Tum  sequitur,  quid  de  exercitus  reliquiis  fac-  [ 
tum  sit.  Denique  additur:  ‘caput  eius  recisum  cum  dextera 
manu  ad  regem  reportatum  ludibrio  fuit,  neque  indigno. 
Aurum  enim  liquidum  in  rictum  oris  infusum  est’  et  q.  s.  • 
Jahnius  in  praef.  p.  XX  dicit  se  nullam  causam  invenire 
posse,  cur  de  hac  contumelia  bis  referatur,  eisdem  fere  ver¬ 
bis  intra  tam  parvum  spatium  repetitis.  Quod  ultimo  capite 
legatur,  praeterquam  quod  accuratius  rem  enarret,  etiam 
Jordanis  auctoritate  tutum  esse;  reliquum  igitur  esse,  ut, 


29 


quod  priore  loco  legatur,  ab  eo  interpositum  credamus,  qui, 
quid  de  mortuo  Crasso  factum  sit,  statim  narrationi  de  morte 
eius  subiungendum  putaverit  idque  breviter  indicaverit. 
Quibus  verbis  deletis  id  quoque  nos  consequi ,  ut  longe  ap- 
\  tius  quadrent,  quae  de  Crassi  filio  narrentur.  Itaque  Jahnius 
verba:  ‘sic  quoque  relatum  caput  ludibrio  hostibus  fuit’  un¬ 
cinis  circumdedit,  et  Halmius  eum  secutus  est.  Videamus, 
si  placet,  num  recte  egerint.  Quo  ordine  verba  in  codici¬ 
bus  leguntur,  retineri  non  posse  apparet,  sed  unde  medela 
petenda  ?  Historiam  si  respicimus ,  hic  narrationem  brevem 
et  valde  contractam  habemus  pugnarum  Crasso  duce  ad 
Carrhas  commissarum,  quae  praeterea  leguntur  in  Livii  epi¬ 
toma  106 :  M.  Crassus  bellum  Parthis  illaturus  Euphratem 
fluvium  transiit,  victusque  proelio,  in  quo  etiam  filius  eius 
cecidit ,  cum  reliquias  exercitus  in  collem  recepisset ,  evoca¬ 
tus  in  conloquium  ab  hostibus  velut  de  pace  acturis,  quorum 
dux  erat  Surenas,  comprehensus,  et,  ne  quid  vivus  pateretur, 
repugnans  interfectus  est.  Inde  iam  patet ,  filium  ante  pa¬ 
trem,  quod  quidem  etiam  Florus  verbis  ‘  paene  in  conspectu 
patris  ’  indicat,  sed  in  proelio  occisum  esse,  neque  vero  tum, 
cum  Crassus  pater  in  colloquium  evocaretur.  Qua  cum  nar¬ 
ratione  Orosius  consentit,  qui  Publium  Crassum  proelio, 
Marcum  Crassum  postea  in  colloquio  occisum  esse  narrat. 
Idem  refert  Plutarchus  multis  verbis  in  vita  Crassi.  Quare 
iam  Tollius  verba  ‘filium  .  .  operuerunt’  ante  haec  ‘ipse  in  collo- 
^  quium  sollicitatus’  esse  ponenda  censuit,  sed  tum,  quam 
verba  ‘  sic  quoque  relatum  caput  ludibrio  hostibus  fuit  ’  ha¬ 
bent,  remanet  offensio.  Plutarchus  inde  a  capite  25  narrat, 
•  M.  Crassum,  cum  exercitus  sagittis  Parthorum  misere  con¬ 
ficeretur,  magno  perculsum  timore,  Publium  filium,  ut  impe¬ 
tum  faceret,  cum  quatuor  fere  milibus  militum  praemisisse,  quo- 
rum,  cum  eodem  modo  telis  exciperentur,  magna  strages 
edita  est.  Publius  vero  desperans  de  salute  armigero  latus 
perfodiendum  praebuit,  quod  exemplum  sequuti  nobiles  volun- 

taria  morte  occubuerunt,  reliqui  Parthorum  sagittis  oppressi 
sunt.  Quo  facto  hostes  Publii  sociorumque  cadaveribus  trun¬ 
catis  ad  Marcum  Crassum  reversi  sunt  (rag  xeyaXag  tmv 
neql  tov  UonXiov  dnoxeiqavTeg  rjkavvov  evdvg  ini  tov  KqctG- 
oov),  Qui  cum  de  filii  sorte  sollicitus  impetum  pararet,  ho-  ' 
stes  recisum  filii  caput  praefixum  hastae  ferentes  probris  et 
maledictis  patrem  sunt  prosecuti  (cap.  26 :  iv  tov tm  d*ol  no- 
Xsfjuoi  nqoqecpiqoVTO  xXayyrj  xal  naiavi  (fo^equjieqoij  xal  noXXd 
tcqv  tvfjmavcov  av&ig  neqiefivxaTO  rovg  f  Pco[iaiovg  ...  ol  de 
xjyv  xeifaXrjv  tov  TlonXlov  xo^ovTeg  vneq  aty^g  dvanenrj- 
yvZav,  iyyvg  nqogeXaGavieg  avedei^av ,  vfiqei  nw^avo^ievoi 
wxeag  aviov  xal  yevog.  ov  yaq  drj  nqeneiv  ye  KqaGGov  na~ 
TQog  dvavdqoTawv  xal  xaxidov  yevvaXov  ovtcq  naXda  xal  Xafi- 
nqdv  dqezfi  ysveti&ai).  Hanc  Plutarcbi  narrationem  sequutus 
Flori  verba  sic  esse  ordinanda  existimo:  ‘sic  miserabili  strage 
deletus  exercitus,  filium  ducis  paene  in  conspectu  patris 
idem  telis  operuerunt,  sic  quoque  relatum  caput  ludibrio 
hostibus  fuit,  ipse  in  colloquium  sollicitatus  \  et  quae  sequun¬ 
tur;  qua  distinctione  et  ipsa  narratio  completur  et  totus 
versus  servatur.  De  ‘sic  quoque’  cf.  p.  32,  4  (I,  18.  II,  2) 
sic  quoque  magna  praeda.  107,  20  (II,  16.  IV,  6)  verum 
sic  quoque  civitas  lacrimas  tenere  non  potuit.  112,  21  (II, 

20.  IV,  10)  sic  quoque  hostem  non  defore ;  similiter  21,  16 
(I,  12.  I,  17)  sic  quoque  par  omnibus  fuit  O,  BINH  ‘sic  ta¬ 
men  quoque’;  122,  11  (II,  33.  IV,  21)  sic  quoque  non  in¬ 
cruento  certamine  0,  sic  tamen  quoque  BNH.  [ 

P.  75,  25  (I,  46.  III,  12):  ‘ac  nescio  an  satius  fuerit 
populo  Romano  Sicilia  et  Africa  contento  fuisse,  aut  his  etiam  * 
ipsis  parcere  dominanti  in  Italia  sua,  quam  eo  magnitudinis 
crescere,  ut  viribus  suis  conficeretur’  BOH;  N  ‘his  etiam  ip¬ 
sis  carere  dominanti’.  Lectionem  Nazariani  equidem  praetu¬ 
lerim,  nam  opponuntur  sibi  ‘contento  fuisse  —  carere’  et 
‘crescere’  ita,  ut  in  priore  comparationis  membro  gradatio 

insit,  quae  lectione  codicis  B  tollitur.  Neque  enim  bene 
notioni  crescendi  opponi  parcendi  liquet. 

P.  82,  22  (II,  5.  III,  17).  Narratur,  quem  exitum  sedi¬ 
tio  Drusiana  habuerit :  ‘  et  pretium  rogationis  statim  socii 
flagitare’  BOH;  N  ‘sed  pretium’.  Eo  quod  socii  pretium  roga¬ 
tionis  postulabant ,  inceptum  Livii  Drusi ,  postquam  in  id 
tempus  omnia  prospere  cesserunt,  in  malam  partem  ire 
coepit.  Ut  legem  iudiciariam  perferret,  sociis  spem  civitatis 
ostenderat,  qui  lege  perlata  id,  quod  promiserat,  poposcerunt, 
quod  praestare  neque  potuit  nec,  si  Floro  fides,  voluit.  In¬ 
clinatio  igitur  fortunae  adversativam  flagitat  particulam,  quam 
N  habet. 

Extremo  capite  scripsit  0  ex  Mommsenii  coniectura: 
4  nec  ideo  minus  socii  promissa  Drusi  a  populo  Romano  re¬ 
poscere  armis  destiterunt’;  cdd.  praebent  ‘desierunt’.  Hal- 
mius  ‘minus’  uncinis  inclusit  dicitque  in  praefatione  p.  XV: 
‘in  loco  mendum  esse  apparet,  sed  incertum,  sitne  minus  an 
desierunt  inducendum,  an,  quod  Dukerus  voluit,  magis  pro 
minus  corrigendum’.  Mihi  dubium  non  est,  quin  ‘desierunt’ 
delendum  sit,  neque  enim  antea  a  populo  Romano  socii  ci¬ 
vitatem  poposcisse  dicuntur,  sed  a  Livio,  et  aequabilitas  ora¬ 
tionis  infinitivum,  quem  historicum  vocant,  flagitare  videtur. 
Haec  enim  verba,  quibus  transitum  ad  bellum  sociale  facit, 
iis,  quae  supra  leguntur  ‘sed  pretium  rogationis  statim  socii 
flagitare’  respondent.  De  genere  interpolationis  confer  quae 
^  ad  p.  37,  21  (I,  22.  II,  6)  dicta  sunt. 

P.  84,  3  (II,  6.  III,  18):  ‘nam  ipse  Julius  Caesar  exer¬ 
citu  amisso  cum  in  urbem  cruentus  referretur  miserabili 
t  funere,  mediam  per  viam  defecit’  0  ex  Titzii  coniectura, 
spreto  quod  idem  coniecit  pro  ‘funere’  ‘fine’  scribendum 
esse;  H  ‘media  in  urbe  per  viam  defecit’;  codd.  ‘mediam 
urbem  per  viam  fecit’;  Lipsius  ‘mediam  urbem  permade¬ 
fecit’.  De  tali  Julii  Caesaris  consulis  obitu  cum  nihil  tra¬ 
ditum  sit,  contra  Livius  ep.  73  (Lucius  Julius  Caesar  consul 

feliciter  adversus  Samnites  pugnavit,  ob  eam  victoriam  saga 
Romae  posita  sunt)  et  Orosius  V,  18  dicant,  eius  victoria 
motum  sagum  deposuisse  senatum,  quamquam  et  ipse  antea 
victus  erat,  Freinshemius  ‘Rutilius  consul’  scribendum  esse 
recte  censuit,  cuius  lectionis  in  B,  qui  ‘illius  Caesar’  exhibet, 
adhuc  vestigia  extant.  quem  Rutilium  proelio  occisum  atque 
cadaver  Romam  relatum  esse  Appianus  narrat  b.  c.  p.  376 
et  377  ed.  St.  Rutilius  enim  consul  cum  Mario  pontibus 
super  Lirim  constructis  traiicere  conatur,  sed  insidiis  circum¬ 
ventus  Rutilii  exercitus  caeditur:  dxs  cPovziXiog  avzdg  sv  zm- 
ds  zco  nova)  psXst,  ZQoa^slg  sv  zfj  xsyaXrj  fjbsz  oXiyov  dns&avs. 
.. /PovziXiov  ds  zov  ca) [iazog  xai  noXXcov  aXX cov  sm(pavdov  snl 
zacprjv  ig  'Palybrjv  svs%{Hvza)V ,  ij  zs  oxfjig  drjdTjg  zov  vndzov 
xai  zoGwvds  dXXcov  av^qrnisvoov  xai  noXvrjfisQOV  snl  zcods 
nsv&oq  fi/sq&r].  xai  and  xovds  r\  fiovXrj  zovq  dno3vijoxovzag 
iv  zotg  noXs{ioig  sxqivsv  svdansQ  dv  arti  tyamsctiai.  cf.  Liv. 
epit.  73:  cum  P.  Rutilius  consul  parum  prospere  adversus 
Marsos  pugnasset  et  in  proelio  cecidisset;  cum  quo  con¬ 
sentit  Orosius,  qui  V,  18  dicit  Rutilium  cum  octo  mili¬ 
bus  Romanorum  caesum  esse  atque  arma  et  corpora  inter¬ 
fectorum  in  conspectum  Marii  legati  Tolenum  fluvium  pertu¬ 
lisse  atque  in  testimonium  cladis  evexisse.  Sed  sive  Flori  sive 
librariorum  errorem  esse  statuimus,  Titzii  coniectura  ‘defecit’ 
probari  non  potest,  quod  narratio  illa  de  miserabili  funere 
apertissime  est  Rutilii.  Expectamus  sententiam  qualis  est 
‘media  in  urbe  populum  Romanum  (quod  in  ‘per’  latere  pos¬ 
set)  luctu  affecit’.  Coniectura,  quam  proponere  in  mentem 
venit,  ‘mediam  urbem  feralem  fecit’  nescio  an  Flori  mani¬ 
bus  iniuriam  iniungam. 

Eadem  pagina  1.  15  (II,  7.  III,  19)  Halmius  rectissime 
lectionem  codicis  N  ‘inter  initia  urbis’,  ubi  B  exhibet  ‘in 
italia  urbis’,  quod  Jahnius  mutavit  in  ‘inter  initia  libertatis  ’, 
revocavit.  Florum  enim  in  eiusmodi  notionibus ,  quae  ad 

tempus  spectant,  non  ita  accuratum  esse,  interpretes  ad  p. 
14,  25  (I,  5.  I,  11)  adnotarunt. 

P.  85,  6  (II,  7.  III,  19):  ‘regisque  ne  quid  mali  deesset 
decoratus  insignibus’ BOH ;  N  ‘regiisque’.  Agitur  deEunoSyro, 
a  qui  anno  133  a.  Ch.  bellum  servile  in  Sicilia  excitavit.  Miror, 
Halmium,  qui  p.  58,  24  (I,  35.  III,  1)  recte  contra  codicum 
auctoritatem  ‘  thensaurisque  regis  ’  exhibentium  ‘  thensauris- 
que  regiis’  scripsit,  respiciens  ad  57,  2  (I,  34.  II,  20)  in 
bonis  regiis;  74,  14  (I,  46.  III,  11)  regiis  inhians  ille  then- 
sauris,  sprevisse  hoc  loco  lectionem  codicis  N,  quae  Flori  di¬ 
cendi  rationem  servat,  cf.  27,  16  (I,  17.  I,  24)  regio  furore. 
43,  28  (I,  24.  II,  8)  rex  nomine  regio  fretus.  85,  20  (II,  7. 
III,  19)  regium  in  morem  fronte  redimita.  113,  15  (II,  21. 
IY,  11)  in  regio  sinu.  48,  25  (I,  30.  II,  14)  Andriscus  re¬ 
giam  formam,  regium  nomen,  animum  quoque  regis  implevit 
BOH,  quo  loco  emendata  Nazariani  lectione  ‘animo  quoque 
regio’  scribendum  est  ‘animum  quoque  regium’.  Nam  Flo¬ 
rus  si,  quod  regum  et  quasi  cum  dignitate  regia  coniunctum 
esse  solet,  rei  cuidam  tribuit,  adiectivo  utitur. 

P.  88,  10  (II,  9.  III,  21).  Habemus  hic  periodum  arte 
magna  compositam ,  in  codice  B  vero  perturbatam  ,  quami 
quo  melius  perspiciatur ,  totam  adscribo:  ‘Bellum  civile  Ma¬ 
rianum  sive  Sullanum  tribus,  ut  sic  dixerim,  sideribus  agi¬ 
tatum  est.  Primum  levi  et  modico  tumultu  maiore  quam 

bello,  intra  ipsos  dumtaxat  armorum  duces  subsistente  saevi- 

•  •  '  •  •  •  * 
jtia;  mox  atrocius  et  cruentius  per  ipsius  viscera  senatus 

grassante  victoria ;  ultimo  non  civicam  modo ,  sed  hostilem 
quoque  rabiem  supergressum  est,  cum  armorum  furor  totius 
t Italiae  viribus  niteretur,  eo  usque  odiis  saevientibus  perac¬ 
tum  est,  donec  deessent,  qui  occiderentur’  BO  ;  in  codice  N 
verba  ‘peractum  est’  desunt.  Jahnius  verba  ‘supergressum 
est 5  et  ‘  peractum  ’  sic  posita  ferri  non  posse  recte  vidit, 
et  ‘est’  post  ‘supergressum’  in  adnotatione  deleri  vult, 
quem  sequutus  Halmius  in  editione  ‘  est  ’  post  ‘  supergressum  ’ 

uncinis  circumclusit.  Ut  verba ,  quae  solus  B  exhibet  ,  ut- 
cunque  servarent,  viri  docti  opinione  codicis  illius  praeiudi- 
cata  inducti  sunt,  ut  illo  ‘  est  quod  consensus  codicum  tuetur, 
ad  arbitrium  deleto  glossa  verba  scriptoris  depravarent.  Jam  in 
utraque  recensione  quod  ‘supergressum  est’  legitur,  suspicionem 
movere  debebat,  ‘peractum  est’  in  B  cuiusdam  librarii  inep¬ 
tum  esse  additamentum  ,  quod  quidem  explicanda  totius  pe¬ 
riodi  structura  me  esse  comprobaturum  vel  maxime  spero. 
Enumerantur  tria  bellorum  civilium  tempora  et  secundum 
naturam  suam  ita  describuntur,  ut,  quanto  atrociora  sint  facta, 
cognoscatur.  Et  primum  quidem  membrum  ablativis  abso¬ 
lutis  ‘subsistente  saevitia’  finitur,  itemque  secundum  ‘gras- 

/ 

sante  victoria  ’,  unde  concinnitatem  totius  periodi  misere  tur¬ 
bari  verbis  ‘  peractum  est  ’  in  tertio  membro  additis  apparet. 
Nam  in  prioribus  membris  ablativi  absoluti  causas  continent, 
cur  scriptor  cuiusque  belli  civilis  naturam  sic,  ut  fecit,  de¬ 
scripserit;  quare  tertium  periodi  membrum  eadem  ratione  sit 
comparatum  necesse  est,  quod  quidem  est,  si  cum  codice  N 
verba  illa  ‘  peractum  est’  delemus.  Nam  verbis  ‘eo  usque  odiis 
saevientibus ,  donec  deessent ,  qui  occiderentur  ’  plane  ut  in 
duobus ,  quae  antecedunt ,  membris  explicatur ,  cur  tertium 
bellum  civile  etiam  hostilem  rabiem  supergressum  sit.  De¬ 
prehendimus  igitur  hic  in  B  idem  interpolationis  genus,  quod 
supra  p.  37,  21  (I,  22.  II,  6). 

P.  94,  15  (II,  13.  IV,  2):  ‘ac  Mariana  quidem  Cinna- 
naque  rabies  iam  intra  urbem  praeluserat ,  quasi  si  experi-  ( 
retur.  Sullana  tempestas  latius,  intra  Italiam  tamen  deto¬ 
nuerat.  Caesaris  furor  atque  Pompei  urbem,  Italiam,  gentes, 
nationes,  totum  .  .  imperium  .  .  corripuit'  BOH;  in  N  ‘iam’< 
omissum  est,  et  recte  quidem.  Bella  civilia  pro  violentia 
sua  describuntur:  bellum  Marianum  quasi  praelusio  est,  quae 
urbe  se  continet;  Sullanum  peragrat  Italiam;  Pompeianum 
totum  imperium  excitat.  Quid  igitur  sibi  vult  illud  ‘iam5? 
Opponuntur  sibi  in  his  tribus  colis  primum  ‘rabies  —  tem- 

pestas  —  furor  ’ ;  deinde 1  intra  urbem  —  intra  Italiam  —  totum 
imperium’;  denique  ‘praeluserat  —  detonuerat  corripuit’ 
tanta  cum  vi,  ut,  quam  incommode  in  B  ‘iam’  positum  sit, 
facile  intelligatur,  neque  enim  quicquam  est,  quod  huic  par¬ 
ticulae  respondeat. 

P.  96,  7  (II,  13.  IV,  2):  ‘ut  daretur  consulatus  absenti, 
quem  decem  tribuni  favente  Pompeio  nuper  decreverant, 
dissimulante  eodem  negabatur’  BOH ;  N  ‘  cumde  simulante’, 
quod  emendandum  puto  in  ‘tum  dissimulante’,  quia  ‘nuper’ 
tale  quid  desiderare  videtur. 

Ibidem  scripserunt  OH:  ‘ille  contra  flagitare  decreta,  ac, 
nisi  fides  permaneret ,  non  remittere  exercitum  ’ ,  ut  B  exhi¬ 
bet;  N  ‘non  se  remittere’,  quod  reponendum  est.  Ex  enun¬ 
tiato  enim  conditionali  ‘nisi  fides  permaneret’  intelligimus, 
‘remittere’  non  posse  esse  infinitivum  historicum,  ut  ‘flagi¬ 
tare’,  sed  pendere  ab  hoc  ipso,  qua  re  pronomen  ‘se’  minime 
abesse  potest. 

P.  99,  11  (II,  13.  IV,  2):  ‘  adnotatum  quoque  commit¬ 
tentis  aciem  Crastini  pilum,  qui  mox  adacto  in  os  gladio, 
sic  inter  cadavera  repertus  est’  BNOH.  Ominibus,  quae  pug¬ 
nam  Pharsalicam  antecedebant,  enarratis  Florus  ad  de¬ 
scriptionem  eius  pergit  et,  quae  mirabilia  putat,  refert.  At  cum 
vocabulo  ‘pilum’  quid  sibi  voluerit,  ex  lectione  codicum  non 
patet.  Si  nihil  aliud  dicere  voluisset,  nisi  Crastinum  pugnam 
commisisse,  ut  Plutarchus  in  vita  Caes.  c.  44  et  Appianus 
b.  c.  p.  475  D  ed.  St.  narrant,  cur  adnotatum  pilum?  Ob 
quam  rem  Freienshemius  coniecit  ‘dictum’  scribendum  esse, 
memor  verborum  Crastini,  quae  refert  Caes.  b.  c.  3,  91: 
‘Faciam  hodie,  imperator,  ut  aut  vivo  mihi  aut  mortuo  gra¬ 
tias  agas’.  Etiam  Plutarchus  et  Appianus  simile  eius  dictum 
tradunt.  Mihi  vero  Florus  versus  Lucani  Pharsaliae ,  qui 
leguntur  VII,  470  —  72  ante  oculos  habuisse  videtur: 

‘Di  tibi  non  mortem,  quae  cunctis  poena  paratur, 

Sed  sensum  post  fata  tuae  dent ,  Crastine ,  morti , 


36 


Cuius  torta  manu  commisit  lancea  bellum 
Primaque  Thessaliam  Romano  sanguine  tinxit’. 

Flori  verba  colorem  versus  472  quam  lucide  praebeant, 
vix  dicendum  est.  Hunc  versum  imitatus  pili  ut  rei  maxime 
memoria  dignae ,  quippe  quod  proelium  quasi  commiserit,  * 

mentionem  facit.  Itaque  scribendum  est:  ‘adnotatum  quoque 

* 

committens  aciem  Crastini  pilum’.  Quam  accurate  Florus 
interdum  Lucanum  imitatus  sit,  p.  96,  2  (II,  13.  IV,  2)  do- 
cebit:  ‘sic  de  principatu  laborabant,  tamquam  duos  tanti 
imperii  fortuna  non  caperet’  comparatis  Lucani  verbis  lib. 

I,  109  et  110: 

—  populique  potentis, 

Quae  mare,  quae  terras,  quae  totum  possidet  orbem, 

Non  cepit  fortuna  duos. 

P.  100,  9  (II,  13.  IV,  2):  ‘quis  non  peractum  esse  cum 
Pompeio  crederet?’  BOH ;  N  ‘peractum  esse  —  crederet  bellum'. 

In  B  ‘bellum’  perperam  omissum  est,  nam  cum  Pompeio 
ipso  peractum  erat,  neque  vero  bellum  finitum.  Si  sententia 
Flori  esset':  ‘nondum  cum  Pompeio  peractum  erat’,  quomodo 
bellum  in  Aegypto  gestum  statim  subiungere  potuit,  quod 
sine  partibus  fuisse  ipse  expresse  dicit :  ‘  et  in  Aegypto 
quidem  sine  partibus  bellum’.  Nec  magis,  quod  deinde  se¬ 
quitur,  Ponticum  bellum  cum  Pharnace  gestum  ad  Pompeium 
aut  ad  Pompeianos  pertinet.  Florus  nihil  aliud  dicit  nisi 
Pompeio  occiso  expectandum  fuisse,  ut  etiam  bello  finis  im¬ 
poneretur,  quod  non  factum  est.  Eandem  sententiam  infra  ( 
Caesaris  militibus  tribuit:  ‘eoque  acrior  Caesarianorum  im¬ 
petus  fuit,  indignantium  post  Pompeium  crevisse  bellum’. 

P.  103,  23  (n,  13.  IV,  2)  narratur,  qua  arte  Caesar-* 
in  pugna  Mundensi  re  paene  ad  summum  discrimen  ad¬ 
ducta  animum  suis  addiderit,  hostium  fregerit,  cum  quinque 
Labieni  cohortes  castris  praesidio  missae  speciem  fugae  prae¬ 
berent.  Legitur  enim :  ‘  hoc  aut  et  ipse  credidit,  aut  dux  cal¬ 
lidus  arripuit  in  occasionem,  et  quasi  in  fugientes  et  iam 

victos  simul  et  suorum  erexit  animos  et  hostis  perculit’  OH ; 
B  ‘quasi  in  fugientes  et  invictos’;  N  ‘quasi  fugientem  et  (?) 
invectus’.  Haec  sana  non  sunt,  ut  particulae  ‘et’  docent;  nam 
primo  loco  positum  antecedentem  enunciationem  cum  sequenti 
connectit ,  qua ,  quomodo  Caesar  occasionem  arripuerit ,  ex¬ 
plicatur.  Quod  sequitur  ‘  simul  ’  indicat ,  quae  proxime  an¬ 
tecedant  verba  ‘  quasi  in  fugientes  et  iam  victos  ’  pariter  ad 
sententias  particulis  ‘et  -  et  ’  coniunctas  pertinere,  quod  lectione 
Jahnii  et  Halmii  retenta  fieri  nequit.  Quis  tandem  dixerit 
‘in  fugientes  et  iam  victos  hostes  perculit’?  Perspicuum 
igitur  est ,  vocabulo  opus  esse ,  quo,  quid  Caesar  egerit ,  ut 
et  suorum  animos  erigeret  et  hostium  percelleret,  indicetur, 
quod  quin  sit  ‘invectus’  codicis  N,  mihi  non  est  dubium.  Alta 
voce  Caesar  in  hostes  invectus  est,  quasi  fugerent,  qua  arte 
et  suos  confirmavit  et  hostes  perturbavit.  Non  satis  per¬ 
spicio,  an  ‘et’  particula,  quam  B  post  ‘fugientes’  habet,  etiam 
in-  N  legatur,  cum  Salmasius  et  qui  eum  sequuti  sunt  edito¬ 
res  eam  tacite  omiserint.  Quae  si  in  Nazariano  non  est? 
legendum  puto  ‘  quasi  in  fugientes  invectus  ’ ,  quod  maxime 
placet,  sin  vero  extat,  sic  ex  utroque  codice  componenda 
est  vera  lectio :  ‘  et  quasi  in  fugientes  et  iam  victos  invec¬ 
tus’,  quae  lectio  propter  insuavem  similium  syllabarum  re¬ 
petitionem  minus  probabilis  est.  De  genere  dicendi  cf.  p. 
23,  4  (I,  13.  I,  18)  invectus  in  regem. 

P.  106,  1  (II,  14.  IV,  3)  ‘  omni  genere  discriminum,  ci¬ 
vilibus  externis  servilibus  terrestribus  ac  navalibus  bellis  omne 
imperii  corpus  agitatum  est’ BOH;  N  om. ‘externis  servilibus’. 
Spengelius  p.  6  bene  monet  ‘servilibus’  hic  locum  non  habere, 
quippe  cum  belli  servilis  in  iis,  quae  sequuntur,  nusquam 
fiat  mentio.  Itaque  interpolatio  in  B  manifesta  est. 

Ibid.  v.  13  (II,  15.  IV,  4):  ‘denique  ad  opprimendum 
iuvenem  palam  arma  moliri,  et  iam  parato  exercitu  in  Cisal¬ 
pina  Gallia  resistentem  motibus  suis  Decimum  Brutum  obsi¬ 
dere.  At  Octavius  Caesar’  0  ex  sua  coniectura:  B  ‘obsiderat’. 

Rectissime  Halmius  ex  codice  N  lectionem  ‘obsidebat’  revo¬ 
cavit  addita  particula  ‘at’  ad  verba  proxima.  In  iis,  quae 
antecedunt,  conatus  Antonii  ad  Octavianum  opprimendum 
facti  enumerantur:  ‘ipse  lacerare  hereditatem,  ipsum  in¬ 
sectari  probris,  .  .  cooptationem  Juliae  gentis  inhibere’,  * 
quorum  summus  est  bellum.  Huius  belli  initium  obsessio 
Bruti  erat,  ob  quam  rem  hic  novum  enuntiatum  initium 
capit.  Terminationes  imperfecti  et  plusquamperfecti  in  B  per=  ^ 
mutatas  esse  supra  iam  demonstravimus  p.  40,  27  (I,  22.11,  6). 

P.  108,  27  (II,  17.  IV,  7).  Locus  ab  editoribus  multum 
agitatus ,  neque  vero ,  ut  mihi  videtur ,  sanatus ,  quorum ,  ut 
priores  transeam,  Jahnii  et  Halmii  recensiones  tractabo. 

Ac  Jahnius  quidem  scripsit:  ‘acie  namque  commissa  cum 
pari  ardore  aliquandiu  dimicatum  foret,  et,  quamvis  duces 
inde  praesentes  adessent,  hinc  alterum  corporis  aegritudo, 
illum  metus  et  ignavia  subduxissent,  staret  tamen  pro  par¬ 
tibus  invicta  fortuna  et  ultoris  et  qui  vindicabatur,  proelium 
adeo  anceps  fuit,  ut  par  utrimque  discrimen  exitus  proelii 
docuerit:  capta  sunt  hinc  Caesaris  castra,  inde  Cassi,  en 
quanto  efficacior  est  fortuna,  quam  virtus!’  Ex  variis  co¬ 
dicum  lectionibus  graviores  tantum  adscribo:  ‘et’  post  ‘foret’ 
addidit  Jahnius  ex  recentioribus  codicibus  (c),  om.  BN- 
‘proelium’  0  ex  sua  coniectura,  codices  ‘primum’  exhibent, 
‘fuit  ut’  B,  N  om.  ‘ut’,  quod  ante  ‘exitus’  habet;  ‘docue¬ 
rit’  0  ex  sua  coniectura,  codd.  i  docuit’:  ‘en’  coniecit  Hal- 
mius,  B  ‘et’,  N  ‘sed’.  In  restitutione  verborum  Jahniana  pri-  j 
mum  tautologia,  quae  inest  in  verbis  ‘cum  pari  ardore  ali¬ 
quandiu  dimicatum  foret,  proelium  adeo  anceps  fuit,  ut  par 
utrimque  discrimen  docuerit’  ferri  nequit;  deinde  coniectura  j. 
Jahnii  ‘proelium’  pro  ‘primum’  eo  refutatur,  quod  eiusdem 
vocis  repetitio  paucis  interiectis  valde  dura  est.  Jam  quod 
utraque  recensio  ‘primum  —  docuit’  habet,  suspicio  movetur, 
ne  correctura  horum  verborum  ex  arbitrio  facta  sit.  Halmius 
corrigendo  et  transponendo  locum  sanare  studuit  Graevii  et 

Spengelii  secutus  emendationes.  Scribit  enim:  ‘acie  namque 
commissa  cum  pari  ardore  aliquandiu  dimicatum  foret,  quam¬ 
vis  duces  inde  praesentes  adessent,  hinc  alterum  corporis 
aegritudo,  illum  metus  et  ignavia  subduxissent,  stabat  tamen 
\  pro  partibus  invicta  fortuna  et  ultoris  et  qui  vindicabatur, 
ut  exitus  proelii  docuit,  primum  adeo  anceps  fuit,  ut  —  par 
utrimque  discrimen  —  capta  sint  hinc  Caesaris  castra  inde 
Cassi,  en  quanto  etc’.  Haec  sane  ingeniose  excogitata  sunt 
et  prohanda  essent,  nisi  audacius  facta  viderentur  et  si  nexus 
cum  iis ,  quae  antecedunt,  pateretur  .  Florus  enim  particula 
‘namque’  in  initio  enunciati  posita  se  explicaturum  esse 
significat,  quo  modo  factum  sit,  ut  castra  Caesaris  caperentur. 
Nam  antea  dicit :  ‘  sed  nihil  illo  praestantius ,  quod  Caesaris 
medicus  somnio  admonitus  est ,  ut  Caesar  castris  excederet, 
quibus  capi  imminebat;  ut  factum  est.  acie  namque  com¬ 
missa’.  Itaque  haec,  quam  modo  exposui,  gravissima  est 
sententia,  neque  vero,  quodHalmius  in  scriptione  saepius  com¬ 
memorata  p.  18,  ut  illud  ‘et’ post  ‘foret’  reiiciat,  contendit, 
haec:  ‘nam  quamquam  aliquamdiu  pari  ardore  pugnatum  est, 
tamen,  quamvis  neuter  ducum  Caesarianorum  praesens  esset, 
fortuna  postremo  a  Caesarianis  stetit’.  Apparet  igitur  verba 
‘castra  Caesaris  capta  sunt’  nullo  modo  ab  eis,  quae  ante¬ 
cedunt  ,  separari  posse ,  quippe  quae  explicationem  vocabu¬ 
lorum  ‘  par  utrimque  discrimen  ’  contineant,  quibuscum  oppo¬ 
sita  sunt  verbis,  quae  inde  a  ‘cum  pari  ardore’  usque 
j  ad  ‘  vindicabatur  ’  leguntur ;  quare  particula  ‘et’  post  ‘foret’ 
carere  non  possumus.  Ardor  pugnandi  par  erat,  absentia 
ducum  in  altero  exercitu  compensabatur  fortuna  Octaviani  et 
*  Caesaris;  ita  factum  est,  ut  proelium  primum  pari  utrimque 
discrimine  finiretur,  captis  Caesaris  et  Cassii  castris.  Qua 
re  ita  locum  restituo:  ‘acie  namque  commissa,  cum  pari 
ardore  aliquandiu  dimicatum  foret ,  et,  quamvis  duces  inde 
praesentes  adessent ,  hinc  alterum  corporis  aegritudo ,  illum 
metus  et  ignavia  subduxissent,  staret  tamen  pro  partibus 

invicta  fortuna  et  ultoris  et  qui  vindicabatur,  primum  par 
utrimque  discrimen  exitus  proelii  docuit:  capta  sunt  hinc 
Caesaris  castra,  inde  Cassi,  sed  quanto’.  Cum  pari  ardore 
pugnaretur  et  fortuna  absentiam  ducum  in  parte  Caesariano¬ 
rum  aequaret ,  consentaneum  erat ,  exitum  belli  ancipitem  r 
et  discrimen  utriusque  exercitus  par  esse;  at  fortuna  hanc 
aequabilitatem  in  favorem  Octaviani  mutavit.  Videmus,  par¬ 
ticulam  Nazariani  ‘sed’  optime  ad  verba  ‘primum  par  dis¬ 
crimen’  respondere  neque  opus  esse  Halmii  coniectura.  Ut 
illud  ‘  par  discrimen  ’  explicaret ,  librarius  quidam  usitatum 
illud  Floro  ‘  adeo  anceps  fuit  ’  adiecit ,  et  ii,  quorum  recen¬ 
siones  BN  exhibent ,  particulam  ‘  ut’ ,  qua  ‘  adeo  ’  fulcirent, 
de  suo  addiderunt.  Inde  factum  est,  ut  in  codicibus  diversis 
locis  poneretur.  Ceterum  si  quis  malit:  ‘  primum  par  utrim¬ 
que  discrimen,  ut  exitus  proelii  docuit’,  non  valde  repugnabo. 

P.  113,  1  (II,  20.  IV,  10)  0  scripsit:  ‘infesta  primum 
siti  regio ,  tum  quibusdam  salmacidis  fluvius  infestior ,  no¬ 
vissime  quae  iam  ab  invalidis  et  avide  hauriebantur  noxae 
etiam  dulces  fuere’;  H  ‘tum  quibusdam  salmacidae  infestio¬ 
res’  ;  B  ‘quibusdam  salmacidae’  omissis  iis,  quae  sequuntur  us¬ 
que  ad  ‘noxae’;  ‘noxae’ B  prima  manu;  N ‘quibusdam  salma¬ 
cidis  fluvius  infestior;  noxiae’.  Sermo  est  de  expeditione  ab 
Antonio  in  Parthos  facta.  Halmius  dicit  vocem  ‘fluvius’  in 
N  manifestam  interpolationem  esse,  sed  ex  Plutarchi  narra¬ 
tione  scimus ,  de  fluvio  cogitandum  esse :  exercitum  Antonii 
primum  ad  flumen  pervenisse ,  cuius  aquae  acerbae  et  vene¬ 
natae  erant,  deinde  ad  aliud  dulcibus  aquis.  Verba  sunt  in 
vita  Antonii  c.  47 :  ol  ds  nqcomi,  (iadi^ovisg  svtvyyctvovai  no - 
Ta[icp  ipvyqop  [Jbsv  syovn  xal  diavysg,  aXybVQov  6s  xal  cpctQfia- 
xcodsg  vdcoQ,  o  no&sv  sv&vg  ddvvag  shxofjbtvrjg  zijg  xoiMag 
xcii  zov  dixpovg  dvacpXsyofjisvov  naqslys.  Accedit,  quod  in 
Halmii  lectione  ‘quibusdam’,  quod  cum  salmacidis  coniunctum 
utcumque  ferri  posset,  minime  placet.  Compositionem  huius 
periodi  spectantes  in  primo  membro  rem,  quae  noxam  attu- 

Ierit,  esse  dictam  videmus,  addito  ablativo  ‘siti’,  qui  causam 
continet;  eadem  compositio  tertii  membri  est,  nisi  quod 
enunciatum  relativum  loco  ablativi  positum  est :  ‘  quae  hau¬ 
riebantur’,  unde  eadem  ratione  etiam  secundum  fuisse  com¬ 
paratum  verisimile  est.  Denique  quod  in  primo  et  secundo 
enunciato  adiectiva  ‘infesta,  infestior’  posita  sunt,  etiam  in 
tertio  ex  N  ‘noxiae’  restituo.  Itaque  totam  periodum  sic 
scribo:  ‘infesta  primum  siti  regio,  tum  quidam  salmacidis 
fluvius  infestior,  novissime  quae  .  .  .  hauriebantur,  noxiae 
etiam  dulces  fuere’.  Ablativi  terminatio  ibus  in  utroque 
codice  saepissime  perperam  usurpata  est,  cf.  p.  46,  6  (I,  27. 
II,  11)  quibus  N  pro  qui;  53,  3  (I,  33.  II,  17)  ingruentibus 
pro  incruentis  B;  43,  20  (I,  24.  II,  8)  manibus  pro  manus, 
item  p.  110,  28  (II,  18.  IY,  8)  B;  20,  20  (I,  11.  I,  16) 
discoloribus  pro  discolori  N  etc. 

P.  113,  24(11,  21.  IV,  11):  ‘  positisque  castris  in  Epiro’ 
BOH;  N  ‘positisque  in  Epiro  castris’,  quae  verborum  collo¬ 
catio  Floro  usitata  est.  Uno  enim  loco  excepto  semper,  quo 
loco  castra  posita  fuerint,  verbis  ‘  positis  —  castris  ’  inter¬ 
ponit.  P.  17,  3  (I,  7.  I,  13)  positis  inter  Alpes  et  Padum 
sedibus.  31,  8  (I,  18.  II,  2)  cum  serpens  posita  apud  Ba¬ 
gradam  castra  vexaverit.  47,  7  (I,  28.  II,  12)  positis  per 
abrupta  castris.  66,  26  (I,  39.  III,  5)  positis  sub  ipso  Cau¬ 
caso  castris.  98,  11  et  17  (II,  13.  IV,  2)  positis  ad  Oricum 
castris  —  positisque  cominus  castris.  102,  6  (II,  13.  IV,  2) 
positis  apud  Bagradam  castris.  Ab  hac  dicendi  consuetudine 
discedere  videntur,  quae  p.  122,  5  (II,  33.  IV,  21)  leguntur: 
‘sed  positis  castris  apud  Asturam  flumen  trifariam  diviso  ag¬ 
mine  tria  simul  Romanorum  adgredi  parant  castra  ’,  sed  verba 
‘apud  Asturam  flumen’  fortasse  melius  cum  iis,  quae  sequun¬ 
tur,  coniunguntur. 

P.  115,  9  (II,  22.  IV.  12):  ‘Breunos  Cennos  atque  Vin¬ 
delicos  per  privignum  suum  Claudium  Drusum  pacavit’  BOH; 
N  ‘perpacavit’.  Lectionem  Nazariani  revocandam  esse,  quae 

sequuntur  docent  capita,  quibus  virtutem  Augusti  bellicam 
praedicare  studet,  ubi,  si  de  populis  ad  internecionem  caesis 
aut  perfecte  subactis  sermo  est ,  vim  verborum  praeposito 
‘per’  auget,  ut  p.  115,  20  (11,  23)  terga  hostium  percecidit. 
116,  11  (II,  25)  Delmatos  perdomandos  Vibio  mandat.  117, 
8  (II,  27)  Thraces  a  Pisone  perdomiti.  Quare  117,  15  (II, 
28)  Halmius  lectionem  codicis  N  recte  reposuit  ‘reppulit’, 
ubi  0  ex  B  scripsit  ‘perpulit’,  nam  Daci  non  ita  repulsi  sunt, 
ut  nusquam  redirent,  sed  tantum  summoti.  Vindelicos  qui¬ 
dem  per  Drusum  perpacatos  esse  constat. 

P.  116,  5  (II,  24.  IV,  12):  ‘sed  capta  sunt  et  in  pro¬ 
fluentem  data’  OH;  cum  in  B  extet  ‘in  profluente’,  non  video, 
cur  Jahnius  et  Halmius  lectionem  Nazariani  ‘profluentes’ 
spreverint;  nam  inde,  quod  supra  dictum  est  ‘caesi  sunt  in 
utris  que  fluminibus  ’ ,  arma  in  utraque  flumina  proiecta  esse 
necessario  consequitur. 

P.  119,  13  (II,  30):  ‘(a  Germanis)  castra  rapiuntur,  tres 
legiones  opprimuntur.  Varus  perditas  res  eodem  quo  Can¬ 
nensem  diem  Paulus  et  fato  est  et  animo  secutus’  NO ;  B 
‘perdi  castra’,  unde  Halmius  scripsit  ‘perdita  castra’.  Vix 
bene  inter  se  comparantur  et  iuxta  ponuntur  ‘  perdita  castra’ 
et  ‘  Cannensis  dies  ’ ,  cui  respondet  clades  ,  quae  et  capta 
castra  et  oppressas  legiones  continet,  ideoque  0  cum  codice 
N  recte  scripsit  ‘perditas  res’. 

Pj  122,  5  (II,  33):  ‘Astures  per  id  tempus  ingenti  ag¬ 
mine  2  montibus  niveis  descenderant.  Nec  temere  sumptus 
barbaris  videbatur  tum  impetus’  OH  cum  codice  B,  qui  ex¬ 
hibet  ‘videbatur  t.  .impetus’;  N  ‘nec  temere  sumptus  ut  barbaris 
impetus’.  Verba  ‘videbatur  tum’  omittenda  sunt:  nam  im¬ 
petus  non  solum  non  temere  videbatur  Floro  sumptus  esse, 
sed  non  temere  sumptus  erat ,  ut  Florus  ipse  dicit :  ‘  fuisset 
anceps  et  cruentum  et  utinam  mutua  clade  certamen  cum 
tam  fortibus,  tam  subito,  tam  cum  consilio  venientibus’.  De 
genere  interpolationis  in  B  non  iam  est  quod  dicam.  Illud 
t  post  ‘videbatur’  in  B  reliquum  est  ex  repetita  syllaba  ‘tur. 


